Wartawan masih barisan hadapan pelapor maklumat

KUALA LUMPUR, 9 April – Kepentingan wartawan profesional dan media arus perdana sebagai mata dan telinga rakyat tidak boleh disangkal terutama dalam era digital apabila sesiapa pun boleh menjadi penyampai maklumat dengan hanya berbekalkan telefon pintar.

Bersempena Hari Wartawan Nasional (HAWANA) 2023 yang bakal disambut bulan depan, kelab-kelab media melihat tugas wartawan kini berdepan satu lagi cabaran dengan kewujudan citizen journalist atau wartawan warga yang menyebarkan maklumat mengenai sesuatu kejadian di media-media sosial untuk tatapan umum tanpa asas kewartawanan.

Presiden Kelab Media Kuala Lumpur & Selangor (KamiKLS) Wan Syamsul Amly Wan Seadey berkata  kepesatan teknologi digital membolehkan maklumat dikongsi dan disiar sesiapa sahaja sekali gus memungkinkan berita palsu dan fitnah disebar luas sehingga mampu menggugat keharmonian masyarakat  terutamanya yang menyentuh isu kaum dan keselamatan.

“Sebahagian (yang disebar) adalah berita palsu dan fitnah yang memerlukan wartawan untuk membuat pengesahan bagi menghilangkan keresahan masyarakat,” katanya kepada Bernama.

Senada dengan Wan Syamsul Amly, Presiden Kelab Media Putrajaya (KMP) Wan Zairul Azri Wan Mohammad Sudin berkata sesuatu maklumat atau laporan berita tidak sahih yang sering ditularkan di platform atau aplikasi media sosial menuntut pengamal media menjadi ‘ejen penangkis berita palsu’.

“Justeru, apa yang membezakan pengamal media dengan ‘wartawan jadian’ adalah etika kewartawanan iaitu melaporkan fakta benar, tepat dan saksama dalam usaha pembinaan negara bangsa, tidak mencetuskan prasangka buruk mahupun tuduhan tidak berasas serta berpegang teguh kepada undang-undang sepanjang menjalankan tugas,” katanya.

Presiden Kelab Media Elite Kedah (KMEK) Adie Suri Zulkeflli berkata organisasi media berfungsi menjadi platform yang mengetengahkan suara rakyat secara objektif, selari dengan peranan sebagai the fourth estate atau darjat wartawan selepas legislatif, eksekutif dan kehakiman.

“Pengamal media juga perlu sentiasa proaktif menghasilkan bahan berita yang menyemai budaya pemikiran kritis dalam kalangan masyarakat supaya setiap isu yang diketengahkan dibincang serta dibahas demi kepentingan rakyat dan negara,” katanya.

Meskipun kekal dengan status quo sebagai barisan hadapan pelapor maklumat, Presiden Kelab Media Johor (KMJ) Mohamad Fauzi Ishak mengakui wartawan dan organisasi media sedia ada di negara ini telah mengubah corak pemberitaan kepada kaedah Kewartawanan Peranti (MoJo) bagi menarik perhatian masyarakat yang mendambakan maklumat dalam masa nyata.

“Kemunculan media sosial telah mengubah corak keperluan pembaca bagi mendapatkan sesuatu maklumat dan hal ini memberikan cabaran kepada profesion kewartawanan dalam bersaing bagi tujuan ini,“ katanya.

Dalam pada itu, Timbalan Presiden Kelab Wartawan Media Terengganu (Kawat) Mohd Ishak Abdillah Ngah berkata HAWANA 2023 yang akan diadakan di Ipoh, Perak pada 27 hingga 29 Mei depan perlu membincangkan secara mendalam cabaran semasa dihadapi wartawan dan media demi masa depan bidang kewartawanan.

Beliau berkata ini kerana pengamal media juga adalah golongan yang terkesan dengan keadaan ekonomi pada masa ini ekoran peningkatan kos sara hidup dan kenaikan harga barang.


UTeM teruskan kerjasama dengan kerajaan negeri

AYER KEROH 18 Jun – Pengurusan tertinggi Universiti Teknikal Malaysia Melaka (UTeM) mengadakan kunjung hormat ke Pejabat Ketua Menteri baru-baru ini bagi menzahirkan agenda dan pengisian yang bakal dilaksanakan.

Naib Canselor UTeM, Prof Datuk Wira Dr Raha Abdul Rahim berkata, pelbagai agenda dijayakan UTeM yang memberi manfaat kepada negeri Melaka menerusi perkongsian kepakaran universiti.

“Konsep ‘UTeM is Melaka’ dan ‘Melaka is UTeM’ juga akan terus diperkasakan menerusi platform sedia ada melalui penggemblengan berterusan penyelidikan dan inovasi,” katanya.

Hadir sama, Timbalan Naib Canselor Penyelidikan dan Inovasi UTeM, Prof Dr Zulkifilie Ibrahim, serta Timbalan Naib Canselor Hal Ehwal Pelajar Prof Madya Dr Nurulfajar Abd Manap.


From East to West: The flow of Taste and Spices to Europe and the World

IN the 1970s, the non-Western world complaint on the imbalance of information flow from West to East. The non-Western proponents of the New World Information Order claimed that there was inequitable distribution of communication resources; insufficient and negative reportage of news, and a cultural bias issued forth from the metropolitan West about other cultures.

The flow of culture and knowledge, in modern history since the 15th century, has dominantly been from West to East. Terms like ‘media’ and ‘cultural imperialism’ were used to describe the hegemony.

The spice traffic though for more than two millennia, largely been one-way, from East to West.  The East would be the geography  and cultures outside of Europe – from Arab lands, to India and China, and the islands of the Malay Archipelago. Pepper, the king of spices, cloves, and nutmegs have contributed much to the tastes, and cultural survival of the West.

I remember visiting the 2007 exhibition titled “Spice Journeys: Taste and Trade in the Islamic World” organized by the Islamic Arts Museum Malaysia (IAMM), from January to June.  In conjunction with the exhibition, the museum published a book (2006) of the same title written by the then curator Lucien de Guise, and Zahir Sutarwala.

In their book, they described how trade in spices had shaped the modern world “as well as innumerable lives over the centuries.”  Spices was the most tradable commodity, and this created maritime adventures.  From the time of the Greeks, to the Phoenicians, Arabs and Indians,   sacks of small comestibles have been transshipped for thousands of years.

Spices, like how we taste it, defy satisfactory definition. It is generally agreed that spices must be organic, portable and highly valued  for their taste or odour.  These include aromatics, even when not edible. Herbs are excluded. Some were considered spices in the past. But we could not consider sugar and coffee in the same category nowadays.

Geography, certainly, is another factor. It depends on which part of the world we live in. Interestingly the book stated that “one recurring feature of the most desirable spices is that they tended to be found in places that were not only inaccessible to Westerners but also to traders who were much closer to the source of the material.”  Even Chinese, Arab and Indian merchants were often confused about the goods they sought and sold.

One cannot deny the obsession with spices – from Alexander the Macedonian to the Portuguese and the Spaniards. Spices are expressions of power and divinity.

It was argued that the Malay-Austronesian peoples straddling across the Indian and Pacific oceans would not have done without their ginger. According to de Guise and Sutarwala, that was probably the earliest spice to be part of international trade.  The Malays moved from island to island. Among the most precious cargoes in their outrigger boats was ginger root-stock. Ginger later became the essential medicine in the Mediterranean world.

India was an essential destination for Arab spice merchants. The source of black pepper was the nearby Malabar coast.  Arab mariners are known to cover vast distances, even from the beginning of the first millennia. This was helped by their knowledge of the monsoon winds, the word for monsoon is itself derived from the Arabic word mawsim, from which the Bahasa Melayu musim comes from.  It means ‘season.’ The Arab’s most profitable destination was the tanah air in the Malay Archipelago.

The Archipelago is the source of the most expensive of all spices.  It eventually became a significant part of the Islamic world. The region was long opened to visitors from other parts of the known world. The knowledge of medicine over the centuries shows how important the use of spices was.  Spice ingredients became the lingua franca of health and medical treatises, read from Western Europe to the islands of the Malay world.

The overland route was bypassed by the Portuguese, Spanish, Dutch and English.  Still a considerable portion of the spice trade was in Muslim hands. John Milton’s Paradise Lost narrated “…the isles of Ternate and Tidore,  Whence merchants bring their spicy drugs.”  The two islands were the only source the world had for clove and nutmeg.

The practice of eating betel leaves, with lime and areca nuts ranges from India, to parts of Arabia and east Africa.  The Malay world has raised this to another level.  In Malay society, the ceremonial exchange of betel nut and its accompaniments, called sireh, forms an intrinsic part of the culture.  This forms part of a formal exchange of dowry. Also a symbol for peace, and dialogue.

The book Spice Journeys: Taste and Trade in the Islamic World, delightfully ends with the essence of food in many cultures. The range of ingredients used is immense, bringing color, taste and aroma to life.  One such Malay cuisine is the pajeri, quite common in Tanjong, Pulau Pinang served with plain white rice dish, or nasi tomato (tomato rice) or nasi minyak (ghee rice). The pajeri incorporates a wide variety of dried spices, combing sweetness and sourness in a fairly thick gravy. The main ingredient is usually pineapple or aubergine.  The pajeri is the fusion of coriander, fennel, cumin, chilli, turmeric, and of course, garlic, shallots and ginger. It is celebrating world history in a dish.


BN tidak sokong PH atau PN, setuju jadi pembangkang – Ismail Sabri

KUALA LUMPUR, 22 Nov – Dewan Tertinggi Barisan Nasional (BN) hari ini membuat keputusan untuk tidak menyokong mana-mana gabungan untuk membentuk kerajaan, kata Perdana Menteri Datuk Seri Ismail Sabri Yaakob.

“Alhamdulillah, Dewan Tertinggi BN telah membuat keputusan tidak menyokong mana-mana gabungan untuk membentuk kerajaan. BN tidak menyokong Pakatan Harapan (PH) mahupun Perikatan Nasional (PN),” katanya.

Ismail Sabri adalah antara yang hadir pada mesyuarat Dewan Tertinggi BN yang dipengerusikan Pengerusi BN Datuk Seri Dr Ahmad Zahid Hamidi di Menara Dato’ Onn, di sini hari ini.

Turut hadir Timbalan Pengerusi BN Datuk Seri Mohamad Hasan, Naib Pengerusi BN Datuk Seri Dr Wee Ka Siong dan Tan Sri SA Vigneswaran serta Setiausaha Agung BN Datuk Seri Dr Zambry Abdul Kadir.

Pengerusi BN Sabah Datuk Seri Bung Moktar Radin berkata tiada surat akuan berkanun ditandatangani oleh Ahli Parlimen BN pada mesyuarat Dewan Tertinggi parti itu hari ini.

“Kami bersolidariti dalam kesatuan iaitu tunggu keputusan pucuk pimpinan untuk menentukan hala tuju kami,” katanya ketika ditemui selepas mesyuarat Dewan Tertinggi BN itu.

Turut mengesahkan tiada surat akuan berkanun ditandatangani oleh Ahli Parlimen BN hari ini adalah Datuk Seri Jalaluddin Alias, yang merupakan Ahli Parlimen Jelebu.

Pilihan Raya Umum ke-15 (PRU15) pada 19 Nov berakhir dengan situasi Parlimen tergantung apabila tiada parti atau gabungan parti politik mendapat majoriti mudah 112 kerusi untuk membentuk kerajaan Persekutuan.

Keputusan PRU15 menyaksikan PH memperoleh 82 kerusi Parlimen, PN (73), BN (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.
Sementara itu, Vigneswaran yang juga Presiden MIC berkata keputusan untuk BN menjadi pembangkang buat masa ini dicapai sebulat suara dalam mesyuarat tersebut.


Tindakan tegas kepada stesen minyak jual petrol bersubsidi kepada kenderaan asing

PUTRAJAYA, 4 April – Pengusaha stesen minyak yang menjual petrol bersubsidi kepada kenderaan termasuk motosikal bernombor pendaftaran asing akan dikenakan tindakan tegas, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata Kementerian Perdagangan Dalam Negeri dan Hal Ehwal Pengguna (KPDNHEP) dari semasa ke semasa telah mengeluarkan arahan kepada semua syarikat minyak dan pengusaha stesen minyak yang bersempadan dengan Singapura bagi memastikan pematuhan larangan penjualan petrol RON 95 kepada kenderaan terbabit.

“Kementerian juga telah mengarahkan semua KPDNHEP negeri yang bersempadan dengan Singapura dan Thailand supaya mempergiat pemantauan dan pemeriksaan serta mengambil tindakan tegas terhadap mana-mana pihak yang melanggar Akta Kawalan Bekalan 1961(Akta 122) dan (Peraturan-Peraturan Kawalan Bekalan 1974),” menurutnya dalam kenyataan semalam.

Akta itu memperuntuk penalti tidak melebihi RM1 juta atau hukuman penjara tidak melebihi tiga tahun atau kedua-dua sekali terhadap individu manakala perbadanan atau syarikat berdepan denda tidak melebihi RM2 juta.

Nanta berkata KPDNHEP memandang serius isu tular kenderaan bernombor pendaftaran Singapura dikatakan mengisi petrol menggunakan nozel kuning disyaki RON 95 yang merupakan minyak bersubsidi.

Susulan itu, beliau berkata bahagian penguatkuasa KPDNHEP telah diarah menjalankan siasatan serta-merta dan pemantauan lebih agresif di semua stesen minyak terutama yang berdekatan negeri bersempadan bagi mengelakkan ketirisan penjualan minyak petrol bersubsidi kepada kenderaan asing.

Katanya aktiviti penguatkuasaan lebih agresif juga akan dilaksana dengan pelancaran Ops Pantau 2022 hari ini bagi memastikan bekalan barangan mencukupi dan dijual pada harga munasabah serta pematuhan tinggi oleh peniaga berikutan pembukaan penuh sektor ekonomi dan pintu sempadan negara pada 1 April lepas. – BERNAMA


PRU15: Ustaz Kazim tarik diri demi abang, amanat arwah ibu

IPOH 6 Nov – Penceramah bebas, Datuk Mohammad Kazim Elias menjelaskan tujuannya menarik diri daripada menjadi calon Barisan Nasional (BN) di Parlimen Larut adalah demi kepentingan keluarga.

Dikenali sebagai Ustaz Kazim Elias, 50, beliau mahu mengelak timbulnya masalah susulan abangnya Datuk Mohd Najmuddin Elias bertanding di Dewan Undangan Negeri (DUN) Batu Kurau mewakili Perikatan Nasional (PN-Bersatu).

“Saya berpegang kepada prinsip tidak bertanding dalam bidang politik jika digandingkan bersama ahli keluarga selain ia juga merupakan amanat arwah ibu,” katanya pada sidang media di Kompleks Darul Barakah, Manjoi di sini hari ini.

Mohammad Kazim berkata pada mulanya beliau telah mengambil keputusan untuk menandatangani watikah sebagai calon BN Parlimen Larut, tanpa mengetahui bahawa Najmuddin turut menandatangani watikah untuk mewakili parti lain.

“Selepas beberapa rundingan dan perbincangan dengan keluarga, saya ambil keputusan untuk tandatangan watikah sebagai wakil BN…tetapi abang saya pun tandatangan satu lagi watikah parti lain tanpa kami ketahui.

“Saya hormati dia dan beri laluan kepadanya,” katanya. DUN Batu Kurau terletak di bawah Parlimen Larut selain DUN Selama dan Kubu Gajah.

Pada 2 Nov, Mohammad Kazim menarik diri daripada bertanding mewakili BN di Parlimen Larut pada Pilihan Raya Umum ke-15 (PRU15) dan digantikan dengan Ketua Penerangan Pemuda UMNO Bahagian Larut Mohd Shafiq Fhadly Mahmud yang akan bertemu Auzaie Fadzlan Shahidi (Pejuang-Berjasa), Zolkharnain Abidin (PH-Amanah) dan Datuk Seri Hamzah Zainudin (PN-Bersatu).


Pinjaman PTPTN kepada M40 dinaikkan 100 peratus – PM

KUALA LUMPUR, 15 Sept – Perdana Menteri Datuk Seri Ismail Sabri Yaakob hari ini mengumumkan pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) dinaikkan daripada 75 peratus kepada 100 peratus.

Selain itu, Ismail Sabri berkata kerajaan juga bersetuju untuk menyediakan kemudahan pinjaman komputer riba kepada peminjam PTPTN golongan M40, sebagai antara usaha kerajaan menjaga kepentingan mahasiswa Keluarga Malaysia.

“Percayalah, kerajaan sentiasa menjaga kepentingan mahasiswa dan mahasiswi…banyak lagi yang akan kita umumkan demi kepentingan mahasiswa dan mahasiswi sekalian,” katanya ketika berucap merasmikan Majlis Kemuncak Semarak Patriotik Institusi Pengajian Tinggi 2022 di Universiti Pertahanan Nasional Malaysia (UPNM) di sini hari ini.

Turut hadir Menteri Pengajian Tinggi Datuk Seri Dr Noraini Ahmad, Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili, Ketua Setiausaha Negara Tan Sri Mohd Zuki Ali dan Panglima Angkatan Tentera Malaysia Jen Tan Sri Affendi Buang.

Pasa masa sama, Perdana Menteri berkata beliau dimaklumkan oleh Noraini bahawa Jualan Murah Keluarga Malaysia akan diadakan di setiap institut pengajian tinggi (IPT) mulai Oktober bagi menangani isu peningkatan kos sara hidup dalam kalangan mahasiswa.

Sementara itu, Ismail Sabri menyeru mahasiswa supaya terus berjuang mengekalkan jati diri, budaya dan bahasa dengan memainkan peranan penting sebagai pembina bangsa dan memaknakan kemerdekaan sepertimana pembina bangsa terdahulu memperjuangkan kemerdekaan.

Perdana Menteri turut menyeru mahasiswa Keluarga Malaysia agar memberikan komitmen dalam memartabatkan bahasa Melayu sebagai satu cara untuk menyatakan kecintaan kepada negara.

“Baru-baru ini, pengarah filem tersohor negara U-Wei Saari memecahkan tradisi Festival Filem Antarabangsa di Moscow (Rusia) apabila menyampaikan ucapan dan mengumumkan nama pemenang menggunakan bahasa Melayu,” katanya.

Menurut Perdana Menteri dalam konteks pendidikan tinggi, banyak cara dan perkara boleh dilakukan dalam menzahirkan semangat patriotik dan perjuangan terpenting mahasiswa ketika ini adalah kekal menjadi benteng teguh dalam memastikan hubungan Keluarga Malaysia yang majmuk terus erat.

Sementara itu, Ismail Sabri berkata semangat mencintai negara dalam kalangan mahasiswa hendaklah terus digilap dan dipupuk serta dipertahankan menerusi pelbagai wahana berbentuk kenegaraan.

“Saya percaya mata pelajaran umum atau MPU yang dilaksanakan di IPT mampu memperteguh penghayatan mahasiswa sekalian kepada etika dan peradaban masyarakat pelbagai etnik di Malaysia,” katanya.

Ismail Sabri berkata mahasiswa perlu berusaha bersungguh-sungguh untuk melengkapkan diri dengan ilmu dan keperibadian unggul bagi membuktikan mereka ialah pewaris legasi kemerdekaan negara, yang berjiwa nasional dan penuh wibawa

Sesuai dengan tema program hari ini, ‘Mahasiswa Patriotik Keluarga Malaysia’, Perdana Menteri turut yakin golongan itu akan berupaya menjelmakan satu gelombang momentum semangat kesetiaan dalam melaksanakan kewajipan sebagai benteng kedaulatan dan maruah negara.

“Berpeganglah pada lima prinsip Rukun Negara dengan pasakkan tekad yang teguh untuk tetap bersatu dalam kepelbagaian dan jangan sekali-kali membiarkan anasir luar mengganggu-gugat kesepaduan kita.

“Mari berganding bahu demi merealisasikan masa hadapan lebih gemilang buat Malaysia tercinta, dan kita paterikan janji keramat untuk memastikan Jalur Gemilang sentiasa berkibar megah di persada jaya,” katanya. – BERNAMA


MUSA ambil alih bola sepak Melaka musim depan

Presiden MUSA Datuk Wira Nur Azmi Ahmad berkata, pengambil alihan itu bagi memastikan skuad Hang Tuah tidak lagi terkubur susulan kemelut gaji yang berlaku dengan pengurusan ketika ini.

Katanya, perkara itu akan dibincangkan secara terperinci bersama Yang di-Pertua Negeri Melaka Tun Seri Setia Mohd Ali Mohd Rustam dan Ketua Menteri Datuk Seri Utama Sulaiman Md Ali dalam masa terdekat.

“Tuan Yang Terutama (TYT) Tun Mohd Ali memandang serius perkara yang berlaku dan akan mengadakan pertemuan bersama pihak Kenteam Sdn Bhd sendiri untuk mencari penyelesaian terbaik.

“Untuk tahun 2023, saya sendiri akan melantik peguam untuk menyediakan perjanjian yang mana saya akan pastikan MUSA menjadi pemilik 40 peratus saham dan baki 60 peratus lagi akan dipecahkan kepada empat syarikat swasta baharu yang tidak lagi melibatkan Kenteam Sdn Bhd.

“Kita akan berbincang secara terperinci bersama Exco dan semua yang terlibat sama ada akan menukar nama baharu untuk pasukan bola sepak Melaka tahun depan,” katanya.

Hadir sama, Timbalan Presiden MUSA Datuk Wira Mohd Yusoff Mahadi; Naib Presiden MUSA Datuk Khairi Anuar Ahmad dan barisan Jawatankuasa MUSA.

Mengulas mengenai isu tunggakan gaji pemain dan pegawai MUFC, Nur Azmi berkata, pihaknya meminta Kenteam Sdn Bhd untuk menyelesaikan segala tunggakan gaji yang berlaku memandangkan MUSA sama sekali tidak terlibat berkaitan aspek pembayaran.

Perkara itu, katanya, termaktub dalam klausa yang ditandatangani Datuk Seri Justim Lim ketika mengambil alih pasukan itu pada 14 Ogos 2020.

“Sebenarnya, bila saya lihat surat perjanjian yang ditandatangani itu banyak perkara-perkara berkaitan pasukan tidak melibatkan MUSA. Ini yang menjadi pelik kerana perjanjian itu sangat longgar.

“Jadi, untuk akan datang, kita akan cuba untuk menjadi lebih ‘transparent’ supaya tiada lagi isu berulang timbul membabitkan pasukan Melaka,” katanya.


E-sukan tarikan baharu pelancongan Melaka – EXCO

EXCO Pelancongan, Warisan dan Kebudayaan Negeri Datuk Muhammad Jailani Khamis berkata, komuniti E-sukan yang majoritinya terdiri daripada golongan belia, mampu menyumbang kepada pertumbuhan ekonomi pelancongan negeri ini.

“Kadang-kadang pendekatan kita (kerajaan negeri) agak lambat, jadi kita ambil pendekatan mungkin dalam enam bulan pertama ini kita berikan beberapa percubaan menjelang 2023 ini, kita aturkan penganjuran program E-sukan menjadi satu acara tahunan untuk pelancongan negeri Melaka.

“Tetapi kita kena berbincang dengan pemain industri E-sukan sendiri bagi mengetahui apa yang diperlukan oleh mereka, kemudian baru kita akan mengikut peruntukan undang-undang, kesesuaian venue, waktu, kesesuaian hadiah dan kita akan adaptasikan ia menjadi satu program yang boleh diterima masyarakat,” katanya.

Beliau berkata demikian kepada pemberita selepas merasmikan Pertandingan Esukan MLBB Pahlawan Melaka di Perkarangan Al Ikhlas Gadget Klebang, di sini, hari ini.

Hadir sama Pengurus Besar Bahagian Promosi Pelancongan Negeri Melaka, Shaari Basiron dan Pengarah Pemasaran Dan Jualan Al Ikhlas Muhammad Afif Zanilabdin.

Ketika ditanya sama ada E-sukan bakal dimasukkan dalam kalendar pelancongan Melaka, beliau memberitahu ia akan dimasukkan memandangkan ia termasuk di dalam sub sektor sukan.


Kebakaran Wisma Jakel: Kehadiran Unit K9 bukan perkara luar biasa

SHAH ALAM, 2 Januari – Kehadiran Unit Anjing Pengesan K9 (unit K9) bukanlah sesuatu perkara luar biasa dalam siasatan forensik kebakaran, malah ia merupakan satu prosedur yang diperlukan untuk menyiasat punca sesuatu insiden itu berlaku.

Penolong Pengarah Bahagian Siasatan Pengarah Jabatan Bomba dan Penyelamat Malaysia (JBPM) Selangor Norizham Mohd Nurdin berkata bagi setiap kes kebakaran yang melibatkan siasatan, unit K9 ini akan dipanggil kerana ia adalah satu daripada prosedur penyiasatan.

“Bukan setiap kebakaran itu, apabila kita panggil unit K9 akan ada unsur sengaja dibakar. Tidak. Ia adalah ketetapan kami untuk memastikan bahawa unit ini dipanggil untuk melihat kepada segala kemungkinan,” katanya pada pemberita di lokasi kejadian iaitu Wisma Jakel, Seksyen 7 di sini hari ini.

Jelasnya lagi, dua ekor anjing dari baka English Springer Spaniel bernama Rusty dan Sam yang digerakkan hari ini memang mempunyai kepakaran dalam menyiasat kebakaran.

“Anjing-anjing ini ada fokus setiap kali operasi dan ia akan diturunkan secara pasangan. Seekor akan mencari unsur (punca) dan satu lagi untuk pengesahan. Ia akan membantu kami (mencari punca),” katanya.

“Dua anjing itu kini menyiasat dan fokus di tingkat satu yang dipercayai kebakaran bermula. Di samping itu, terdapat 50 anggota dan pegawai dari Balai Bomba dan Penyelamat Shah Alam, Kota Anggerik dan Ibu Pejabat Bomba Selangor turut bertugas hari ini,” katanya.

Norizham berkata pasangan anjing yang digerakkan hari ini bukanlah anjing yang sama digunakan dalam insiden tanah runtuh di Father’s Organic Farm, Batang Kali sebelum ini kerana mereka mempunyai kepakaran yang berbeza.

Di samping itu, Norizham berkata siasatan kebakaran tersebut dilakukan berdasarkan struktur bangunan, saksi dan video orang awam yang dimuat naik di media sosial.

Ketika ditanya pemberita mengenai dakwaan kebakaran disebabkan litar pintas, Norizham menegaskan sebarang punca hanya diketahui selepas ujian makmal dilakukan iaitu selepas proses siasatan di lokasi kejadian selesai.


Yang Dipertua Negeri P.Pinang terima darjah kebesaran tertinggi Sabah

KOTA KINABALU, 17 Dis – Yang Dipertua Negeri Pulau Pinang Tun Ahmad Fuzi Abdul Razak hari ini menerima darjah kebesaran tertinggi Sabah iaitu Seri Panglima Darjah Kinabalu (SPDK) yang membawa gelaran Datuk Seri Panglima.

Terdahulu Ahmad Fuzi tiba di Istana Seri Kinabalu kira-kira jam 4 petang tadi bersama isteri Toh Puan Khadijah Mohd Noor dan rombongan dari Istana Negeri Pulau Pinang bagi mengadakan kunjung hormat ke atas Juhar.

Juhar dan isteri Toh Puan Norlidah R.M Jasni berkenan menerima kunjungan hormat itu yang diadakan sempena lawatan rasmi Ahmad Fuzi serta isteri ke Sabah selama enam hari mulai hari ini sehingga Rabu depan.

Sementara itu, Setiausaha Sulit kepada Ahmad Fuzi, Mohd Abdul Rahman Ismail ketika ditemui pemberita berkata kunjungan hormat tersebut bertujuan mengeratkan lagi hubungan antara Yang Dipertua Negeri Pulau Pinang dan Sabah.

Mengenai lawatan rasmi Ahmad Fuzi ke Sabah, Mohd Abdul Rahman berkata ia diadakan sempena sambutan Hari Ulang Tahun TYT Pulau Pinang itu yang ke-72 dengan antara lain menyaksikan satu kejohanan Golf Piala TYT 2021 di sini akan berlangsung pada 21 Dis ini.


Jangan takut lapor salah laku penguat kuasa

AYER KEROH 11 Mei – Suruhanjaya Integriti Agensi Penguatkuasaan (EAIC) meminta orang ramai memainkan peranan membantu agensi itu dengan menyalurkan maklumat mengenai salah laku dalam kalangan pegawai penguat kuasa.

Pesuruhjaya EAIC Tan Sri Mahmood Adam berkata, selain mengajak orang ramai bersama-sama memainkan peranan dalam membanteras salah laku usaha itu juga mampu meningkatkan tahap kesedaran dan keprihatinan masyarakat mengenai aspek akauntabiliti institusi penguatkuasaan di negara ini.

Mahmood berkata, pihaknya akan mencari kaedah yang memudahkan orang ramai selain turun padang berjumpa masyarakat bagi memastikan perkara atau isu dibangkitkan dapat diselesaikan.

“Biarpun perkara dibangkitkan itu remeh tetapi perlu diselesaikan juga dan kita perlu kemaskini dari semasa ke semasa kepada pihak yang mengadu supaya mereka berpuas hati aduan diambil berat oleh EAIC.

“Bila sudah dipanjangkan kepada agensi terlibat kita akan menyemak kembali keputusan aduan tersebut dan kita hantar salinan kepada pihak pengadu,” katanya.

Beliau berkata demikian pada sidang media selepas Program E.R.A.T Encouraging, Responsibility, Accountability, Trustworthiness (EAIC) Bersama Dengan Masyarakat Negeri Melaka di Pusat Dagangan Antarabangsa Melaka (MITC), di sini, hari ini.

Hadir sama Timbalan Setiausaha Kerajaan Negeri (Pengurusan) Datuk Maslina Baki mewakili Setiausaha Kerajaan Negeri Datuk Wira Zaidi Johari dan Ketua Pegawai Eksekutif EAIC, Norhayati Ahmad.

Menjadi harapan Mahmood EAIC dapat menjalinkan kerjasama dengan pelbagai pihak untuk memastikan setiap inisiatif dan mekanisme yang dirancang bagi membanteras salah laku dapat dilaksanakan dengan sebaiknya.

“Ambil peluang untuk mendapatkan maklumat lanjut berkenaan fungsi dan peranan EAIC, insya-Allah kami sedia membantu dan mengalu-alukan sebarang cadangan daripada orang awam untuk memperbaiki mutu perkhidmatan agensi-agensi penguatkuasaan di bawah seliaan EAIC,” katanya.


Bau wangian gaharu boleh tenangkan jiwa

Menteri Perusahaan Perladangan dan Komoditi Datuk Dr Mohd Khairuddin Aman Razali berkata, faktor itu membuatkan produk ini mendapat permintaan tinggi di negara Timur Tengah (Asia Barat) terutama untuk dijadikan minyak wangi.

“Saya sendiri paling suka bau gaharu kerana baunya menenangkan jiwa. Selain itu, gaharu yang dijadikan minyak wangi juga berfungsi sebagai makanan bagi otak.

“Ia (gaharu) memang sudah menjadi amalan di Timur Tengah, tetapi di negara ini, ada di kalangan orang kita yang tidak menyukai bau tersebut. Sebab itu kita nak beritahu orang ramai tentang kelebihan gaharu ini,” katanya ketika mengadakan lawatan ke Ladang Pokok Karas di Empangan Jus, di sini, pagi tadi.

Menurut beliau, gaharu yang dihasilkan dari pokok karas kini menjadi antara komiditi penting negara memandangkan harganya yang tinggi di pasaran antarabangsa.

Ujarnya, selain menghasilkan gaharu, pokok karas yang diusahakan juga boleh ditransformasikan menjadi arang dan serbuk kayu yang boleh dipasarkan di dalam negara.


Memperkasa Melaka sebagai hab pendidikan serantau

MUNGKIN tidak ramai yang tidak perasan atau tahu bahawa, Melaka, sebagai negeri kedua terkecil di Malaysia, mempunyai banyak sejarah gemilang, termasuklah hal tentang perkembangan ketamadunan ilmu dan pendidikan.

Dalam buku The Suma Oriental of Tome Pires misalnya, ada menyatakan; “di pelabuhan Melaka, lazimnya terdapat 84 bahasa dipertuturkan, tiap-tiap satu berlainan.”

Malahan, Francis Valentyne seorang sarjana Belanda pula menulis pada tahun 1726 bahawa, “bahasa Melayu adalah bahasa antarabangsa dan barangsiapa yang tidak mengetahui bahasa Melayu, dari Persia di sebelah Barat hingga Filipina di sebelah Timur, maka orang itu dianggap tidak berpelajaran”.

Bahkan menurut Profesor Dr Azyumardi Azra dari Universiti Islam Negeri Syarif Hidayatullah (UIN), Jakarta pun menyebutkan, kegemilangan Empayar Kesultanan Melayu Melaka silam, tidak hanya perlu disorot daripada sudut perdagangan dan pelabuhan semata-mata, sebaliknya Melaka juga terkenal sebagai pusat pertuturan bahasa dunia, penyebaran tamadun Islam dan pembuanaan ilmu serantau serta dunia.

Kehebatan Melaka sebeginilah yang diimpikan oleh Yang Amat Berhormat Datuk Seri Utama (Dr.) Sulaiman Bin Md Ali, Ketua Menteri Melaka ke-12. Beliau mempunyai agenda besar untuk menjadikan Melaka sebagai hab pendidikan serantau dan dunia, yang berpaksikan kepada kecemerlangan duniawi serta ukhrawi. Mampukah direalisasikan?

Kedudukan terkini merekodkan, lima universiti penyelidikan Malaysia menunjukkan peningkatan amat membanggakan dengan berada dalam kelompok 200 terbaik dunia dan Top 1% in the World, selain 10 universiti di Malaysia telah tergolong dalam 110 universiti terbaik di Asia, menurut Quacquarelli Symonds (QS) World University Rankings: Asia 2021.

Lima universiti berkenaan adalah, Universiti Malaya (UM) di tangga ke-59 dunia dan 9 di Asia, Universiti Putra Malaysia (UPM) pada anak tangga ke-132 dan 28 di Asia, Universiti Kebangsaan Malaysia (UKM) pada kedudukan 141 dan 35 di Asia, Universiti Sains Malaysia (USM) di tangga ke-142 dan 34 di Asia dan Universiti Teknologi Malaysia (UTM) di tangga ke-187 dan 39 di Asia.

Menurut Menteri Pengajian Tinggi, Yang Berhormat Datuk Seri Dr Noraini Ahmad, ini adalah pencapaian paling terbaik yang pernah dicapai oleh universiti-universiti awam mahupun swasta di Malaysia. Ia juga menunjukkan kita berada pada landasan yang betul dalam meletakkan Malaysia sebagai hab pendidikan tinggi di rantau Asia dan bertaraf dunia, yang boleh membantu institusi tempatan untuk bekerjasama dengan penyelidik terkenal dari seluruh dunia.

Pertama; menurut Washington Accord Standard, Malaysia adalah antara negara yang menyediakan kos perkhidmatan pembelajaran terendah dan kompetitif serta berpatutan, berbanding Singapura, United Kingdom dan Amerika Syarikat.

Kedua; masyarakat Malaysia yang berbilang kaum, budaya dan agama, berupaya menarik minat pelajar antarabangsa, khususnya dari Timur Tengah, China, India dan Indonesia, untuk menimba ilmu pengetahuan serta kemahiran, selain mempelajari kepelbagaian budaya masyarakat di negara ini.

Ketiga; institusi pendidikan Malaysia menyediakan pendidikan berkualiti tinggi, penuh dengan nilai ilmu pengetahuan, adab dan kemahiran terkini, fasiliti serta teknologi termoden, yang bertaraf global.

Walaupun hanya berkeluasan sekitar 1664 km persegi, namun Melaka mempunyai 46 institusi pendidikan tinggi yang terdiri dari 25 Institut Pengajian Tinggi Swasta (IPTS) dan 21 Institut Pengajian Tinggi Awam, yang meliputi universiti, kolej universiti, kolej, institut dan akademi.

Secara puratanya, boleh dikira bagi setiap 37 km, akan ada sebuah pusat pendidikan tinggi dan ini menjadikan Melaka sebagai sebuah negeri yang tidak asing tentang perkembangan ilmu pengetahuan serta berpotensi besar untuk menjadi hab pendidikan serantau, dan bertaraf antarabangsa.

Kerana itulah, Yang Amat Berhormat Ketua Menteri Melaka ke-12 telah menyatakan komitmen, dengan meletakkan usaha untuk memperhebat institusi pendidikan di negeri ini, agar lebih berkualiti, unik dan bertaraf dunia, sebagai misi keempat daripada lima misi T.E.R.A.S. Kerajaan Negeri Melaka.

Menurut Pengarah Pusat Pembangunan SME Universiti Kebangsaan Malaysia (UKM) Prof Dr Mohd Fauzi Mohd Jani, Melaka sebagai sebuah negeri maju dengan persekitaran kondusif, selamat dan bersih, telah menjadikannya sesuai untuk dibangunkan sebagai hab pendidikan negara serta di rantau ini.

Selain menerima kedatangan para pelancong dari seluruh dunia, untuk melihat keunikan sejarah dan kebudayaan serta keindahan negeri Melaka, mereka juga boleh menuntut ilmu, dengan menyambung pengajian pendidikan di negeri bersejarah ini, yang menyediakan institusi dan pusat pendidikan moden bertaraf dunia.

Melalui kemasukan pelajar domestik dan luar negara, secara tidak langsung akan merancakkan pertumbuhan ekonomi negeri, selain menjana pendapatan tambahan kepada Melaka.

Kesungguhan Kerajaan Melaka juga turut dilihat dengan inisiatif terkini, apabila menubuhkan sebuah universiti baharu bernama Universiti Melaka (UNIMEL). UNIMEL nanti bakal menggabungkan kesemua institut pengajian tinggi milik Kerajaan Negeri iaitu, Kolej Universiti Islam Melaka dan Melaka International College of Science & Technology (MiCOST) di bawah satu bumbung universiti penuh.

Penubuhan UniMEL ini juga adalah hasil keputusan mesyuarat Majlis Tindakan Ekonomi Negeri Melaka pada Jun 2020 lalu, bagi menaiktaraf institusi pengajian tinggi, di bawah kerajaan negeri, selain untuk menarik lebih ramai pelajar dari dalam mahupun luar negara, bagi melanjutkan pengajian mereka di Bumi Hang Tuah ini.

Melaka Waterfront Economic Zone atau M-WEZ sedang digerakkan, sebagai koridor baharu yang bakal menjadi game changer dan mercu tanda kepada ekonomi baharu negeri Melaka, pada skala yang lebih besar dan berimpak tinggi.

Menariknya, koridor M-WEZ ini, terdapat cadangan untuk diwujudkan Hab Pendidikan yang terkandung di dalam pembangunannya nanti, mengenengahkan konsep antaranya, educational tourism, inovasi, Industri 4.0, teknologi digital dan aktiviti penyelidikan, pembangunan dan pengkomersialan (R&D&C).

Negeri Melaka juga telah menubuhkan Majlis Digital Melaka (MDM). Penubuhan MDM ini, adalah selari dengan penubuhan Majlis Ekonomi Digital dan 4IR Negara di peringkat Persekutuan, yang bertujuan antara lain, untuk mencipta lebih banyak peluang pendapatan dan pekerjaan kepada rakyat Malaysia dalam ekonomi digital.

MDM ini akan berfungsi untuk memberi khidmat rundingan dan nasihat kepada Kerajaan Melaka dalam hal-hal dasar mahupun polisi pembangunan infrastruktur teknologi digital, untuk merancang strategi yang sesuai, khususnya bagi menarik pelabur domestik serta luar negara, melabur dalam pembangunan ekonomi digital.

MDM ini dijangka bukan sahaja mampu memberi impak positif kepada sektor teknologi dan ekonomi, malah turut membantu pendidikan negara menuju digital sepenuhnya yang akses jaringannya meluas ke serata dunia.

Jelas sekali, pada abad ke-21 ini, cabaran tentang pendidikan semakin mencabar, seiring dengan tuntutan global antaranya ledakan teknologi maklumat, era globalisasi, industri 4.0 dan ekonomi digital serta yang terkini adalah penularan pandemik Covid-19 di seluruh dunia, mengakibatkan berlakunya ‘the new norm’ dalam kehidupan manusia.

Saidina Ali KW, salah seorang sahabat Baginda Rasulullah S.A.W. pernah berkata, ‘Didiklah anak kamu sebagaimana zamannya. Kerana mereka bukan hidup di zamanmu’.

Iktibarnya, sistem pendidikan dan peradaban ilmu, haruslah seiring dengan perkembangan teknologi terkini. Jika tidak, kita akan bakal jauh ketinggalan, terpinggir atau mungkin tidak relevan lagi dengan peredaran zaman kontemporari dan masa depan.

Sebab itulah, keputusan Kerajaan Negeri Melaka untuk memperkasa dan menaiktaraf institusi pendidikan di negeri ini wajar diberi perhatian dan disambut dengan baik.

Bermula usaha untuk menubuhkan UNIMEL, educational hub dalam M-WEZ dan juga Majlis Digital Melaka, dijangka berupaya mencorakkan masa depan yang lebih gemilang, khususnya dalam menjadikan Melaka sebagai sebuah hab pendidikan bertaraf serantau dan dunia.

Bahkan jika tidak keterlaluan, mungkin lebih hebat lagi daripada kegemilangan empayar silam Kesultanan Melayu Melaka. Kita doakan tekad dan impian kudus Yang Amat Berhormat Ketua Menteri dan Kerajaan Negeri Melaka akan berjaya direalisasikan bersama. InsyaAllah!


Pemakaian pelindung dan pelitup muka berkesan cegah jangkitan sehingga 95 peratus

PUTRAJAYA 22 Mei – Pemakaian pelindung dan pelitup muka serentak hanya disarankan ketika berada di kawasan berisiko tinggi bagi membendung penularan COVID-19.

Ketua Pengarah Kesihatan Tan Sri Dr Noor Hisham Abdullah berkata, memakai dua pelindung itu mampu membawa keberkesanan 95 peratus dari mencegah wabak itu.

Katanya, perkara itu perlu dititikberatkan terutama bagi golongan barisan hadapan yang bertugas dan perlu menggunakan pelitup muka tiga lapis atau jenis N95.

“Bagaimanapun pemakaian pelitup muka adalah wajib untuk setiap individu di negara ini terutama ketika berada di tempat awam,” katanya pada sidang media COVID-19 hari ini.

Sementara itu, Menteri Kanan (Keselamatan) Datuk Seri Ismail Sabri Yaakob menegaskan pemakaian pelitup muka di tempat awam adalah diwajibkan di bawah Akta Pencegahan dan Pengawalan Penyakit Berjangkit 1988 (Akta 342).


Perkampungan Hang Tuah kini berwajah baharu

Pengurus Besar Perbadanan Muzium Melaka (Perzim) Mohd Nasruddin Rahman berkata bermula 1 Feb ini, empat rumah sahabat Hang Tuah iaitu Rumah Hang Jebat, Rumah Hang Kasturi, Rumah Hang Lekir dan Rumah Hang Lekiu akan dibuka kepada orang ramai dengan konsep dan keunikan tersendiri.

Katanya, penjenamaan semula empat rumah pahlawan pada era kegemilangan Kesultanan Melaka itu dilakukan sejak Rabu lepas dengan kerja-kerja membaiki, membersihkan serta memasukkan bahan pameran.

“Rumah-rumah ini ditutup agak lama. Jadi banyak yang perlu kita buat termasuklah menampilkan konsep pameran baharu agar dapat menarik lebih ramai pengunjung ke sini, kita jangka semuanya akan siap dalam minggu hadapan,” katanya ketika ditemui Bernama.

Mohd Nasruddin berkata koleksi senjata tradisional seperti keris dan tombak akan dipamerkan di Rumah Hang Jebat manakala Rumah Hang Kasturi akan mempamerkan koleksi pakaian tradisional masyarakat di Melaka seperti Melayu serta Baba dan Nyonya.

“Mereka yang ingin merasai atau mengimbau kenangan bermain permainan tradisional seperti congkak dan tingting, mereka boleh menunjuk bakat di Rumah Hang Lekir manakala juadah tradisi Melaka seperti asam pedas dan kuih onde-onde boleh dirasai di Rumah Hang Lekiu,” katanya.

Bagi Rumah Hang Tuah pula beliau menjelaskan ia akan kekal sebagai pusat pameran utama yang memaparkan sejarah pahlawan Melayu tersebut bersama empat saudaranya di bumi Melaka.

Mengulas mengenai bahan pameran, Mohd Nasruddin berkata kebanyakannya adalah milik Perzim namun, bagi koleksi pakaian tradisional pihaknya mendapat kerjasama daripada Pak Andak atau nama sebenarnya Raja Andak Raja Hussin yang memiliki pelbagai pakaian terutama untuk majlis perkahwinan yang mungkin sudah tidak wujud dalam pasaran masa kini.

“Jadi kami berbesar hati apabila Pak Andak sudi berkongsi pakaian-pakaian tersebut untuk dipamerkan kepada pengunjung. Dalam masa yang sama, kami turut menyediakan beberapa jenis pakaian tradisional untuk pengunjung mencubanya dan bergambar di sekitar Perkampungan Hang Tuah bagi satu tempoh masa yang ditetapkan,” katanya.

Bagi memeriahkan lagi suasana perkampungan seluas 16 hektar itu, Mohd Nasruddin menjelaskan pengunjung boleh menikmati hidangan tradisional Melaka bersama ulam-ulaman yang ditanam segar di sekeliling Rumah Hang Lekiu.

Beliau berkata menu juadah yang berubah mengikut hari dan dihidangkan di dalam pinggan mangkuk vintaj itu akan dinikmati pengunjung dalam suasana kampung dengan duduk bersila di kawasan beranda rumah kayu tersebut.

“Pakej harga akan kita tentukan kemudian. Namun apa yang pasti, masakan akan dimasak ketika tempahan dilakukan. Jadi bayangkan sambil makan bersila, anda boleh menyaksikan anak-anak bermain permainan tradisonal di rumah sebelah (Rumah Hang Lekir).

“Inilah yang kita mahukan pengunjung rasa. Kita harap dengan penjenamaan semula empat rumah pahlawan ini, pengunjung dapat merasai suasana sebenar masyarakat Melayu lama dahulu yang mungkin generasi sekarang sudah tidak dapat rasakan lagi,” katanya.  – BERNAMA


Arca mata kail bakal jadi mercu tanda Pantai Kundor

Ahli Dewan Undangan Negeri (Adun) Pantai Kundor Tuminah Kadi @Mohd Hasim berkata, cadangan itu diusulkan sebagai antara tarikan baharu menggamit pelancong ke kawasan itu yang terkenal sebagai pantai peranginan.

“Seperti kita tahu, Pantai Puteri sering menjadi lokasi pilihan kaki pancing dan kita merasakan arca mata kail cukup sesuai dengan kawasan ini.

“Kita akan buat permohonan kepada Majlis Bandaraya Melaka Bersejarah (MBMB) dan jika direalisasikan, ia akan menjadi satu lagi tarikan baharu di kawasan ini,” katanya kepada Melaka Hari Ini.

Katanya, dalam menjaga imej Pantai Puteri sebagai lokasi pelancongan, pihaknya turut bercadang untuk mewujudkan tapak perniagaan yang lebih sistematik di kawasan itu.

“Sebelum ini, kita lihat ada dalam kalangan peniaga suka meninggalkan peralatan perniagaan mereka di bahu jalan. Ia bukan sahaja mencacatkan pemandangan, bahkan memberi imej tidak baik di kawasan ini.

Selain memberi tumpuan kepada pelancongan, kebajikan nelayan di DUN Pantai Kundor juga antara yang diberi tumpuan oleh Tuminah yang mesra disapa Kak Ina.

Menurutnya, antara yang diberi perhatian ialah aspek baik pulih balai dan pangkalan nelayan Pantai Kundor bagi memberi keselesaan kepada nelayan di kawasan itu.

“Di Pantai Kundor, kita ada enam balai nelayan dan daripada jumlah itu, dua daripadanya telah kita baik pulih, termasuklah pangkalan nelayan Pantai Jaring yang telah saya perjuangkan sebelum ini.

“Jadi, kita harap baki empat lagi balai nelayan turut diberi perhatian oleh Lembaga Kemajuan Ikan Malaysia (LKIM) iaitu membabitkan Balai Nelayan Balik Bukit, Balai Nelayan Pengkalan Perigi, Balai Nelayan Kampung Hailam dan Balai Nelayan Sungai Lereh.

Justeru, katanya, kemudahan bagi kira-kira 300 petani dan peladang perlu diberi perhatian sewajarnya dalam memastikan pengeluaran makanan di negeri ini tidak terjejas.

“Kita juga sedang mengusahakan kemudahan rumah pam bagi menampung kemudahan air bagi aktiviti di sawah padi dan kawasan pertanian di sini,” katanya.

Menurut Kak Ina, antara produk pertanian yang terkenal di Pantai Kundor ialah mangga delite di Kampung Gelam, selain sawah padi dan kawasan ternakan haiwan ruminan.

Karier:
– Ahli Dewan Undangan Negeri Pantai Kundor (2021-kini)
– Ahli Lembaga Pengarah Kumpulan Melaka Berhad (KMB)
– Ahli Lembaga Pengarah Perbadanan Kemajuan Negeri Melaka (PKNM)
– Pengerusi Ahli Lembaga Pengarah MAIM Industries Sdn. Bhd. (MISB)
– Pegawai Perhubungan Awam Majlis Bandaraya Melaka

Politik:-
– Ketua Penerangan Wanita UMNO Bahagian Tangga Batu (2018-kini)
– AJK Wanita Negeri Melaka
– Ketua Wanita Cawangan Tanah Merah Jaya


Remaja dipercayai terjatuh semasa memancing ditemukan lemas

KUANTAN, 1 Jan – Seorang remaja lelaki yang dipercayai terjatuh ke dalam sungai semasa memancing di Jambatan Kemasul 1, Felda Kemasul di Bentong dekat sini ditemukan lemas hari ini.

Pegawai Perhubungan Awam Jabatan Bomba dan Penyelamat Malaysia (JBPM) Pahang Zulfadli Zakaria dalam satu kenyataan memaklumkan mangsa, Muhammad Firdaus Yuseri, 16, ditemukan pada 3.55 petang pada kedalaman kira-kira tiga meter.

Muhammad Firdaus dikatakan keluar memancing petang semalam sebelum ahli keluarga yang mencarinya menjumpai motosikal dan peralatan memancing milik mangsa di jambatan itu.


Hubungan dua hala, pelancongan, keselamatan tiga fokus utama di Riau – EXCO

PEKANBARU 9 Jun – Tiga intipati pelancongan dua hala antara Kerajaan Negeri Melaka-Riau akan dibincangkan bersama Gubernur Provinsi Riau Dr. H Syamsuar dalam Misi Galakan Pelancongan Negeri Melaka ke Dumai dan Pekanbaru.

EXCO Pelancongan, Warisan dan Kebudayaan negeri, Datuk Muhammad Jailani Khamis berkata, tiga intipati tersebut adalah mengenai hubungan pelancongan, isu keselamatan dan pembanterasan aktiviti dadah berleluasa akibat COVID-19 serta hubungan dua hala menerusi Kapal RORO (Roll On/Roll Off) Dumai-Melaka.

“Manakala ketiga adalah kapal RORO iaitu pengangkutan laut untuk memastikan adanya perhubungan untuk membawa kenderaan dari Indonesia ke Malaysia amnya di Melaka dan sebaliknya,” katanya.

Beliau berkata demikian kepada Melaka Hari Ini ketika ditemui pada Misi Galakan Pelancongan Negeri Melaka ke Dumai dan Pekanbaru, hari ini.

Muhammad Jailani berkata misi turut disertai pemain industri pelancongan kesihatan dalam usaha menarik lebih ramai penduduk dari Wilayah Riau mendapatkan perkhidmatan kesihatan sambil melancong di Melaka.


Peperiksaan dijadualkan semula: hanya calon ada pengesahan dibenarkan

KUALA LUMPUR 11 Feb. – Calon peperiksaan utama yang dijadualkan bermula pada bulan ini, yang diarahkan menjalani kuarantin ataupun didapati positif COVID-19, perlu mengemukakan dokumen pengesahan bagi membolehkan mereka menduduki peperiksaan, yang dijadualkan semula.

Pengarah Peperiksaan, Lembaga Peperiksaan Kementerian Pendidikan Datuk Pkharuddin Ghazali berkata, dokumen tersebut akan menjadi bukti mereka telah menerima rawatan mahupun berjumpa dengan doktor.

“Ada kemungkinan, calon mungkin masa nak pergi ke pusat peperiksaan, mereka rasa seperti tidak mahu pergi dan ingin menduduki peperiksaan yang dijadualkan semula. Ini tidak dibenarkan, tanpa bukti (mereka) tidak dibenarkan duduki peperiksaan dijadualkan semula,” katanya ketika menjadi tetamu dalam program temu bual Bernama Radio di sini, hari ini.

Peperiksaan utama iaitu Sijil Pelajaran Malaysia (SPM) dan Sijil Vokasional Malaysia (SVM) dijadual bermula pada 22 Februari, diikuti Sijil Tinggi Persekolahan Malaysia (STPM), Sijil Kemahiran Malaysia (SKM), Sijil Tinggi Agama Malaysia (STAM) dan Diploma Vokasional Malaysia (DVM) tahun 2020, serta peperiksaan antarabangsa yang setara tahun lepas.

Pada 22 Januari, Ketua Pengarah Pelajaran Datuk Dr Habibah Abdul Rahim berkata, Kementerian Pendidikan akan mengaturkan sesi lain bagi calon yang tidak dapat hadir kerana disahkan positif COVID-19 atau menjalani kuarantin wajib.

Sementara itu, Pkharuddin berkata semua calon wajib memakai pelitup muka di sekolah, pusat peperiksaan dan sepanjang tempoh peperiksaan dijalankan, kerana mereka akan berada dalam kumpulan yang ramai.

Pada masa sama, katanya setiap calon mesti membuat pengisytiharan kesihatan pada setiap hari, dan tindakan itu boleh dilakukan menerusi dua kaedah yang ditetapkan.

“Pertamanya, calon boleh mendapatkan borang deklarasi saringan COVID-19 ini yang disediakan pihak sekolah atau sektor penilaian dan peperiksaan jabatan pendidikan negeri. Borang ini hendaklah dilengkapkan lebih awal dan diserahkan kepada petugas pengawas peperiksaan di pintu masuk sekolah ataupun pusat peperiksaan.

“Yang keduanya, borang ini juga boleh dimuat turun melalui portal rasmi Lembaga Peperiksaan di https://lp.moe.gov.my atau portal Majlis Peperiksaan Malaysia, www.mpm.edu.my,” katanya.

Dalam pada itu, beliau menegaskan calon yang suhu badan melebihi paras 37.5 darjah Celcius tidak dibenarkan untuk memasuki dewan peperiksaan mahupun kawasan sekolah, dan sekiranya dikesan lebih awal, mereka boleh memaklumkan kepada pihak sekolah atau jabatan pendidikan negeri bagi calon persendirian.

“Jadi perkara ini akan menyebabkan mereka perlu pergi menerima rawatan di hospital ataupun klinik dan dapatkan pengesahan doktor, menyatakan bahawa mereka sebenarnya bergejala bukan kerana COVID-19, barulah kemudiannya mereka dibenarkan duduki peperiksaan,” kata Pkharuddin.

“Kalau dalam tempoh 30 minit yang pertama, selepas bermula kertas peperiksaan itu, mereka dibenarkan untuk masuk bagi kertas peperiksaan itu dan digantikan masa yang telah hilang. Ada kelonggarannya di situ, tetapi had masanya 30 minit, lepas itu tidak dibenarkan lagi masuk menduduki kertas peperiksaan itu yang sedang berlangsung.

“Hal ini kerana selepas 30 minit, calon yang menjawab daripada awal masa, dia dah boleh dibenarkan keluar, sama ada dia dah tamat menjawab atau tidak mahu terus menjawab, dia dah boleh keluar. Maka kalau kita biarkan, mereka akan bertemu di luar dewan peperiksaan, mungkin berlaku perkongsian maklumat.

“Katalah selepas kertas yang dia tidak sempat masuk itu, ada lagi kertas yang lain, dia boleh masuk kertas kedua hari itu, tiada masalah,” katanya.

Pada masa sama, katanya sekiranya calon dilaporkan oleh klinik atau doktor bahawa mereka tidak sihat, mereka juga boleh menghubungi pihak sekolah dan meminta untuk menduduki peperiksaan di hospital.

“Kita benarkan di hospital kerajaan kerana memang ada prosedur operasi standard (SOP) kita bagi calon yang menduduki peperiksaan di hospital, tetapi bukan berkaitan COVID-19.
Kalau berkaitan (COVID-19) memang tidak dibenarkan, tetapi dijadualkan semula untuk duduki peperiksaan pada tarikh yang akan ditetapkan nanti,” katanya.


Cadang tawar pakej pelancongan dua hala Yala-Melaka

AYER KEROH 7 Mac – Kerajaan Negeri Melaka bersama pentadbiran Wilayah Yala, Thailand bercadang mewujudkan pakej pelancongan dua hala di antara wilayah itu dan negeri ini.

Exco Pelancongan, Warisan dan Kebudayaan negeri Datuk Muhammad Jailani Khamis berkata, perkara itu menjadi antara yang dibincangkan pada sesi kunjung hormat ke pejabat Datuk Bandar Yala, Phongsak Yingchoncharoen, baru-baru ini.

Menurutnya, pakej tersebut dijangka boleh ditawarkan bermula tahun ini bagi merancakkan kembali sektor pelancongan dua negara selepas terkesan dengan pandemik COVID-19.

“Ini juga bagi mencapai sasaran 18.5 juta pelancong ke Melaka yang disasarkan Kerajaan Negeri Melaka menjelang Tahun Melawat Melaka 2024,” katanya dalam satu kenyataan yang dikeluarkan Institut Warisan Melaka (INSWA).

Menurut Muhammad Jailani, lawatan rasmi ke Yala pada 24 hingga 26 Februari lalu diadakan selepas menerima jemputan Majlis Perbandaran Yala dan Konsulat Jeneral Malaysia di Songkhla sebagai panel jemputan bagi Seminar “Live Happily On Culture Diversity” yang berlangsung di Dewan Majlis Perbandaran Yala, Thailand.

Selain itu, delegasi diketuai beliau turut mengadakan pertemuan bersama Konsulat Jeneral Malaysia Songkhla Muhammad Ridzuan Abu Yazid yang telah memberi ruang kepada Kerajaan Negeri Melaka untuk membuat pameran berkaitan sejarah warisan Negeri Melaka dan produk pelancongan Melaka di Pejabat Konsulat Jeneral Malaysia di Songkhla.


Lelaki dituduh subahat dengan rakan, beri rasuah RM120,000 kepada pegawai polis

SHAH ALAM 3 Jun – Seorang pengusaha ayam bakar dihadapkan ke Mahkamah Sesyen di sini, hari ini atas pertuduhan bersubahat bersama rakannya, memberi rasuah RM120,000 kepada seorang pegawai polis untuk melepaskan rakannya daripada dikenakan tindakan kerana memiliki dadah jenis syabu.

Mohd Nizam Mohamed Lazim, 36, yang juga juruteknik penyaman udara sambilan, mengaku tidak bersalah selepas pertuduhan dibacakan di hadapan Hakim Rihaida Rafie.

Dia dituduh bersubahat dengan Abd Aziz Abdullah @ Shariff, 38, memberikan wang suapan RM120,000 kepada Penolong Penguasa Mohammad Izzuddin Zulkifly, 38, yang bertugas di Jabatan Siasatan Jenayah Narkotik, Ibu Pejabat Polis Kontinjen Pahang.

Suapan itu sebagai dorongan kepada Mohammad Izzuddin agar tidak mengambil tindakan undang-undang ke atas Abd Aziz kerana memiliki dadah jenis syabu yang melakukan kesalahan itu di bawah Seksyen 39B Akta Dadah Berbahaya 1952.

Dia didakwa mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009 (Akta 694) dibaca bersama Seksyen 28(1)(c) akta yang sama dan boleh dihukum di bawah Seksyen 24(1) akta sama.

Jika sabit kesalahan boleh dikenakan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi.

Rihaida membenarkan tertuduh diikat jamin RM15,000 dengan seorang penjamin dan pasport diserahkan kepada mahkamah serta dikehendaki melapor diri di balai polis sebulan sekali.

Pendakwaan dikendalikan Timbalan Pendakwa Raya SPRM Fadhli Ab Wahab dan Pegawai Pendakwa Tuan Attina Tuan Kamaluddin manakala Mohd Nizam diwakili peguam Mohd Baharuddin Ahmad Kassim dan Nabil Ashraff Ridzuan.


Dron kesan 55 pencerobohan sempadan negara sejak Jun – Ismail Sabri

KUALA LUMPUR, 24 Dis – Teknologi dron berjaya mengesan sebanyak 55 pencerobohan sempadan negara sejak ia digunakan dalam Op Benteng pada Jun, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata pengesanan tersebut juga membawa kepada tangkapan bagi kes pencerobohan negara yang membuktikan keberkesanan penggunaan teknologi pesawat tanpa pemandu itu.

“Sebab itu kita menggunakan teknologi dron di kawasan sempadan Malaysia termasuk di kawasan darat,” katanya pada sidang media harian perkembangan Perintah Kawalan Pergerakan Bersyarat di Wisma Pertahanan di sini hari ini.

Ismail Sabri juga berkata kerajaan telah memperoleh beberapa aset termasuk motosikal jenis scrambler, ATV (kenderaan lasak pelbagai bentuk permukaan muka bumi), radar dan dron untuk digunakan ketika Op Benteng, terutama di utara tanah air.

Bernama sebelum ini melaporkan Panglima Angkatan Tentera Malaysia Jeneral Tan Sri Affendi Buang berkata operasi pemantauan dan kawalan di sempadan negara dapat dilaksana dengan lebih berkesan melalui penggunaan aset dron secara lebih meluas.- BERNAMA


Pelajar UiTM Alor Gajah serah ‘Kit Syawal’ kepada ibu tunggal

ALOR GAJAH 17 Jun – Pelajar Semester Akhir Diploma Komunikasi dan Media, Universiti Teknologi MARA (UiTM) di sini, baru-baru ini menyerahkan ‘Kit Syawal’ kepada 160 ibu tunggal di tiga daerah negeri ini.

Program dikenali sebagai #KitaBantu merupakan kerjasama di antara UiTM dan Persatuan Pencinta Damai, salah sebuah pertubuhan bukan kerajaan yang bergiat aktif di Melaka semenjak 2016.

Ketua Projek, Muhammad Nabil Khairul Anuar berkata, dana sebanyak RM8,000 berjaya dikumpulkan daripada orang ramai dalam masa lima hari melalui platform media sosial bagi pelaksanaan program #KitaBantu.

Beliau berkata, jumlah sumbangan terkumpul itu telah diiagihkan kepada 160 ibu tunggal dalam bentuk ‘Kit Syawal’ yang mengandungi bahan masakan seperti ketupat, kurma
ayam, kari ayam, kudapan serta kordial.

“Kit Syawal ini diagihkan di daerah Alor Gajah, Melaka Tengah dan Jasin melalui Persatuan Ibu Tunggal yang berdaftar dengan Jabatan Pembangunan Wanita (JPW) Negeri Melaka.” katanya dalam satu kenyataan.

Katanya inisiatif berkenaaan merupakan satu usaha para pelajar tahun akhir tersebut untuk melibatkan diri dalam keusahawanan dan kesukarelaan sekaligus menempa
memori sebelum menamatkan pengajian.


MPHTJ sedia 1,353 tapak niaga bazar Ramadan dan Aidilfitri

AYER KEROH 17 Mac – Majlis Perbandaran Hang Tuah Jaya (MPHTJ) menyediakan sebanyak 1,353 tapak perniagaan di 15 lokasi bazar Ramadan dan bazar Aidilfitri yang telah diluluskan sempena Ramadan tahun ini.

Yang Dipertua MPHTJ, Datin Sapiah Haron berkata, jumlah itu membabitkan 11 bazar Ramadan dan empat bazar Aidilfitri di kawasan Hang Tuah Jaya.

“Ada peningkatan bagi bazar Ramadan berbanding sembilan sahaja tahun lalu. Tahun ini sebanyak 725 tapak perniagaan disediakan untuk bazar Ramadan, manakala 628 tapak perniagaan bagi bazar Aidilfitri.

“Bagi waktu operasi pula, bazar Ramadan bermula dari jam 4 petang hingga 8 malam, bazar Aidilfitri pulajam 5 petang hingga 12 tengah malam,” katanya ketika dihubungi Melaka Hari Ini (MHI), di sini, hari ini.

Dalam pada itu, beliau turut mengingatkan peniaga agar sentiasa menjaga kebersihan dan patuh kepada prosedur operasi standard (SOP) COVID-19 yang masih berkuat kuasa.


Sambutan Hari Malaysia diadakan bergilir di setiap negeri – Annuar

Beliau berkata langkah itu bagi memberi peluang kepada semua Keluarga Malaysia dapat meraikan sambutan bersejarah itu di negeri masing-masing dan bagi edisi kali ini, Melaka dipilih sebagai tuan rumah.

Annuar yang juga Pengerusi Jawatankuasa Induk Sambutan Hari Kebangsaan dan Hari Malaysia 2022 berkata sambutan kali ini berbeza kerana buat pertama kali diadakan di Semenanjung kerana seperti kelaziman Hari Malaysia diadakan di Sabah dan Sarawak secara bergilir-gilir.

“Langkah ini diambil kerana kita mahu semua rakyat dapat meraikan sambutan ini dengan meriah di negeri masing-masing atas semangat Keluarga Malaysia selain sama memahami makna tarikh keramat 16 Sept.

“Kita bersyukur sambutan ini dapat disambut dengan penuh meriah selepas dua tahun dibelenggu penularan COVID-19… pastinya sambutan di Melaka ini akan menjadi kenangan terindah dan sejarah tersendiri di negeri penuh bersejarah,” katanya.

Beliau berkata demikian menerusi video ucapan yang disiarkan pada sambutan Hari Malaysia 2022 di Dataran Memorial Pengisytiharan Kemerdekaan, Banda Hilir di sini malam ini.

Annuar berharap sambutan Hari Malaysia yang bertemakan Keluarga Malaysia Teguh Bersama dapat dihayati segenap ahli Keluarga Malaysia dan hidup aman damai serta bersatu padu dalam keterangkuman, kebersamaan serta penuh kesyukuran.

Beliau berkata konsep tersebut dalam resepi kekuatan dan kesepaduan yang dianjurkan Perdana Menteri Datuk Seri Ismail Sabri Yaakob bagi menjamin kemakmuran Malaysia.


Isu dana RM600 bilion: Tengku Zafrul sahkan belum dipanggil SPRM

KUALA LUMPUR, 8 Dis – Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz mengesahkan belum dipanggil oleh Suruhanjaya Pencegahan Rasuah Malaysia (SPRM) untuk memberi keterangan berhubung salah guna dana RM600 bilion.

Beberapa media tempatan melaporkan bahawa SPRM akan memanggil bekas Perdana Menteri Tan Sri Muhyiddin Yassin, bekas Menteri Kesihatan Khairy Jamaluddin dan Tengku Zafrul untuk memberi keterangan mengenai salah guna dana RM600 bilion itu.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 itu pernah dibangkitkan oleh bekas Ketua Menteri Melaka Adly Zahari pada 15 Nov lepas.

Pada 6 Dis lepas, Ketua Pesuruhjaya SPRM Tan Sri Azam Baki, ketika dihubungi Bernama mengesahkan pihaknya telah membuka kertas siasatan berhubung isu dana RM600 bilion yang didakwa diseleweng kerajaan terdahulu.

Pada hari sama, Perdana Menteri Datuk Seri Anwar Ibrahim mengingatkan Muhyiddin supaya tidak mencabar kerajaan berhubung isu dana RM600 bilion yang didakwa diseleweng kerajaan di bawah pentadbiran Pengerusi Perikatan Nasional (PN) itu sebelum ini.

Sehari sebelum itu, Muhyiddin pada sidang media selepas menyampaikan ceramah Grand Finale PN sempena Pilihan Raya Umum ke-15 (PRU15) Parlimen Padang Serai mahu Anwar menyiasat isu berkaitan dana itu dengan betul dan mendapatkan data sebenar sebelum mengeluarkan sebarang kenyataan.


Cubaan jatuhkan imej pemimpin PAS, angkara cemburu – Kamarudin

AYER KEROH 31 Mei – PAS Melaka tidak menolak faktor cemburu antara sebab pemimpin parti itu sering menjadi mangsa ‘serangan’ di media sosial sejak akhir-akhir ini.

Pesuruhjaya PAS Melaka, Datuk Kamarudin Sidek berkata, pencapaian pemimpin PAS yang cemerlang selain tidak terbabit dengan sebarang isu negatif membuatkan ada segelintir pihak tidak berpuas hati dan cuba menjatuhkan imej parti itu.

Mengambil contoh isu yang terpalit ke atas Menteri Perusahaan Perladangan dan Komoditi, Datuk Dr. Mohd Khairuddin Aman Razali yang dikaitkan dengan bekas isteri seorang pelakon baru-baru ini, beliau berkata, kepimpinan PAS akan mempertahankan Khairuddin selagi mana tiada bukti mengesahkan isu berkenaan.

“Sebelum ini, kita tahu ada serangan ke atas Tan Sri Annuar Musa yang digosipkan dengan artis dan sekarang Datuk Khairuddin pula yang dikaitkan, sedangkan kita tahu prestasinya sebagai menteri agak baik dengan kenaikan harga sawit yang tinggi.

“Cuma bila berlaku satu isu yang digembar-gemburkan seperti ini, kita tak tahu ketulenannya dan saya juga tidak boleh ulas panjang kerana kedua-dua pihak sudah membuat penafian, jadi, kita serahkan semuanya kepada siasatan polis.

“Bagi PAS, kita menggunakan konsep akan mempertahankan selagi mana kebenaran dan kita tetap ‘steady’, selagi dia tidak dibuktikan bersalah, kita tidak boleh tuduh dia bersalah,” katanya dalam satu sidang media khas di Seri Negeri.

Dalam sidang media sama, PAS Melaka turut mengutuk tindakan Pengerusi Pro-Keadilan Sarawak, Iswardy Morni yang secara terang-terangan membuat satu penghinaan ke atas Yang di-Pertuan Agong dalam video siaran langsungnya.

“PAS Melaka juga menuntut agar dibuka semula kertas siasatan atau dibuka semula kes seumpama yang pernah terjadi dalam negara dalam usaha menjaga kemuliaan institusi beraja di negara ini,” katanya.


Covid-19 : Orang ramai perlu berwaspada

KUALA LUMPUR, 5 Julai – Orang ramai diingatkan berwaspada terutamanya yang berada di kawasan awam bagi mengelakkan penularan jangkitan COVID-19 dalam komuniti susulan jumlah kes positif kini kembali mencecah dua angka.

Meskipun hanya tiga kes penularan tempatan dilaporkan semalam namun, kawalan kendiri memainkan peranan penting dalam memutuskan rantaian jangkitan wabak itu dalam masyarakat.

Selagi tiada vaksin ditemui untuk merawat pandemik itu, tiada istilah ‘bebas’, orang ramai masih perlu membiasakan diri dengan kebiasaan baharu dalam kehidupan seharian.

Semalam, Ketua Pengarah Kesihatan, Datuk Dr Noor Hisham Abdullah berkata daripada 10 kes positif yang dilaporkan, tujuh daripadanya adalah kes import melibatkan warga tempatan.

Justeru, rakyat tempatan yang diarahkan menjalani kuarantin wajib di rumah perlu memandang serius arahan kerajaan iaitu mematuhi prosedur operasi standard (SOP) ditetapkan terutamanya menjalani ujian saringan kedua COVID-19 pada hari ke-13 kuarantin.

Sementara itu, latihan harian sepenuh masa melibatkan atlet di bawah program ‘ Road To Tokyo’ (RTT), Program Podium, Program Pelapis Kebangsaan akan bermula esok.

Seramai 539 atlet dan 142 jurulatih di bawah program RTT untuk Sukan Olimpik, Podium dan Pelapis Kebangsaan dipanggil balik bagi menjalani latihan harian di semua pusat latihan yang ditetapkan iaitu di Kompleks Majlis Sukan Negara (MSN) Bukit Jalil, Akademi Badminton Malaysia (ABM) Bukit Kiara, Kompleks Sukan MSN Keramat dan Pusat Pelayaran MSN Langkawi.

Dalam pada itu, 135 atlet Paralimpik dan 31 jurulatih daripada program RTT dan Podium turut melaporkan diri di Pusat Kecemerlangan Paralimpik Kampung Pandan esok.

Temasya Sukan Olimpik Tokyo yang sepatutnya berlangsung pada tahun ini terpaksa ditunda pada 23 Julai hingga 8 Ogos 2021 berikutan penularan pandemik COVID-19.- BERNAMA


3,017 sekolah dalam negara kurang murid

PUTRAJAYA, 7 Sept – Sebanyak 3,017 sekolah rendah di Malaysia adalah sekolah kurang murid (SKM) iaitu kurang daripada 150 pelajar pada satu-satu masa, kata Timbalan Menteri Pendidikan Datuk Dr Mah Hang Soon.

Beliau berkata jumlah itu melibatkan 2,034 Sekolah Kebangsaan (SK), 616 Sekolah Jenis Kebangsaan Cina (SJKC) dan 367 Sekolah Jenis Kebangsaan Tamil (SJKT).

“SKM merupakan situasi serius yang memerlukan langkah penyelesaian segera dengan mengenal pasti punca permasalahan daripada akar umbi. SKM wujud atas pelbagai faktor, antaranya perubahan sosio ekonomi, demografi, peredaran zaman dan sebagainya,” katanya pada sidang media selepas mempengerusikan Mesyuarat Jawatankuasa Kerja SKM SJKC di sini hari ini.

Mah berkata jawatankuasa yang baharu ditubuhkan itu akan menumpukan kepada pada isu SKM di SJKC dan pada masa akan datang, ia akan diperluas kepada isu SKM di SK dan SJKT sekiranya hasil kajian bersesuaian untuk diaplikasikan di kedua-dua aliran itu.

Beliau berkata tiga jawatankuasa kecil turut ditubuhkan yang antara lain bertanggungjawab mengadakan interaksi dan mengumpul maklumat daripada Lembaga Pengelola Sekolah, menyediakan bahan bacaan dan program bagi meningkatkan mutu pengajaran serta pembelajaran, dan melaksanakan kajian menyeluruh bagi mengenali masalah dihadapi SKM di SJKC.

“Itu antara yang kita bincang tadi, kita kena ambil kira emosi dan perasaan masyarakat terhadap isu penggabungan SKM. Kita kena lihat secara menyeluruh,” katanya serta menambah jawatankuasa itu akan bersidang selepas tiga bulan bagi pembentangan hasil kajian. – BERNAMA


Kanak-kanak warga Perancis maut terkena sengatan ubur-ubur di Pulau Pangkor

IPOH, 17 Ogos -Seorang kanak-kanak lelaki warga Perancis berusia lima tahun meninggal dunia akibat terkena sengatan ubur-ubur semasa mandi di pantai Teluk Nipah di Pulau Pangkor, pada Isnin.

Ketua Polis Daerah Manjung ACP Nor Omar Sappi berkata dalam kejadian kira-kira pukul 6.45 petang, mangsa menjerit kesakitan semasa mandi bersama-sama keluarganya di pantai berkenaan.

“Orang awam yang berhampiran dengan mangsa telah datang dan membawa mangsa ke tepi pantai dan mendapati mangsa telah terkena sengatan ubur-ubur.

“Semasa mangsa dibawa naik ke darat, mangsa mula tidak sedarkan diri dan keluarganya telah membawa mangsa ke Klinik Kesihatan Pangkor,” katanya dalam kenyataan hari ini.

Nor Omar berkata pihaknya menerima panggilan telefon daripada petugas klinik kesihatan tersebut pada 7.30 malam memaklumkan mangsa telah disahkan meninggal dunia.

Beliau berkata hasil bedah siasat yang dijalankan di Hospital Seri Manjung mendapati punca kematian adalah disebabkan jellyfish envenomation atau pembisaan ubur-ubur dan kes diklasifikasikan sebagai kematian mengejut.


Kerajaan jamin bantu Suhakam promosi hak asasi manusia ikut acuan Malaysia

PUTRAJAYA, 18 Jan – Kerajaan memberi jaminan akan membantu Suruhanjaya Hak Asasi Manusia Malaysia (Suhakam) untuk mempromosi hak asasi manusia di negara ini yang selaras dengan Perlembagaan Persekutuan dan acuan Malaysia, demi kesejahteraan rakyat.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dalam kenyataan susulan pertemuannya dengan Suhakam semalam berkata kerajaan juga sedia bekerjasama dengan Suhakam, dalam menangani sebarang pelanggaran hak asasi manusia di negara ini.

Mengenai pertemuannya dengan Suhakam semalam, Wan Junaidi berkata ia bagi membincangkan hal ehwal suruhanjaya itu, perancangan laporan tahunan Suhakam, cadangan pindaan Akta Suhakam 1999 (Akta 597) dan perkembangan terkini mengenai Pelan Tindakan Nasional Mengenai Perniagaan dan Hak Asasi Manusia (NAPBHR) dan Pelan Tindakan Hak Asasi Manusia Kebangsaan (NHRAP).

Menyentuh pindaan undang-undang yang dicadangkan Suhakam, Wan Junaidi bersetuju “sesuatu undang-undang perlu berkembang mengikut keperluan masa dan jika ia memerlukan pindaan yang sewajarnya, penelitian perlu diberi kepada pindaan tersebut demi kebaikan rakyat dan negara”.- BERNAMA


2022 tahun pulih ekonomi, sasar buka 600,000 peluang pekerjaan baharu – PM

KUALA LUMPUR – Pemulihan ekonomi dengan pelaksanaan pelbagai inisiatif terkandung dalam Rancangan Malaysia Ke-12 (RMK-12) dan Bajet 2022 menjadi antara fokus utama kerajaan pada 2022.

Perdana Menteri Datuk Seri Ismail Sabri Yaakob berkata, antara tumpuan utama pada 2022 ialah untuk mewujudkan sekurang-kurangnya 600,000 peluang pekerjaan baharu.

“Atas kesedaran sama tentang perlunya mengadaptasi kepada keperluan kini dan masa depan, Malaysia juga telah memberikan komitmen bagi mencapai status ‘carbon-neutral nation’ pada tahun 2050,” katanya.

Ismail Sabri berkata, Keluaran Dalam Negeri Kasar (KDNK) Malaysia telah meningkat sebanyak 3.0 peratus dalam tempoh sembilan bulan pertama 2021 berbanding tahun sebelumnya.

Selain itu, kadar pengangguran turut berada pada landasan pemulihan iaitu 4.3 peratus pada Okt 2021 berbanding kemuncak 5.3 peratus pada Mei 2020.

“Malaysia mencatatkan perkembangan positif RM12.8 bilion pelaburan langsung asing (FDI) bersih pada suku ketiga 2021 berbanding RM8.2 bilion pada suku kedua iaitu peningkatan sebanyak 56 peratus.

“Saya juga yakin, dengan momentum pertumbuhan ekonomi negara dijangka berterusan pada tahun 2022 dengan kadar pertumbuhan KDNK yang diunjurkan berkembang antara 5.5 hingga 6.5 peratus seiring dengan unjuran Tabung Kewangan Antarabangsa (IMF) pada ena peratus dan Bank Dunia pada 5.8 peratus.


Bekas ADUN Kunak, Nilwan meninggal dunia kerana COVID-19

KOTA KINABALU 19 Sept – Bekas Ahli Dewan Undangan Negeri (ADUN) Kunak Datuk Nilwan Kabang meninggal dunia di Hospital Gleneagles, di sini, awal pagi ini akibat jangkitan COVID-19.

Nilwan, 71, yang juga Penolong Ketua Penerangan Badan Perhubungan UMNO Sabah menghembuskan nafas terakhir pada jam 3.45 pagi setelah sebulan melawan virus tersebut.

Timbalan Ketua Menteri Sabah Datuk Bung Moktar Radin yang juga Badan Perhubungan UMNO Sabah mengesahkan perkara itu dan berkata, Allahyarham dimasukkan ke hosital swasta berkenaan awal bulan ini.

“Bagi pihak keluarga besar UMNO Sabah saya merakamkan ucapan takziah kepada isteri arwah Datin Amnani Abdullah serta seluruh ahli keluarga, moga mereka tabah menghadapi saat sukar ini.

“Kami mendoakan moga roh Allahyarham dicucuri rahmat dan ditempatkan di kalangan mereka yang beriman,” katanya dalam kenyataan di sini hari ini.

Nilwan merupakan ADUN Kunak selama dua penggal antara 2008 hingga 2018 sebelum tewas di kerusi itu pada Pilihan Raya Umum Ke-14 kepada calon Parti Warisan Sabah Norazlinah Arif.

Bung Moktar berkata, Badan Perhubungan UMNO Sabah menyifatkan pemergian Allahyarham sebagai satu kehilangan besar kepada rakyat khususnya UMNO di negeri itu.

“Allahyarham seorang sahabat yang rapat dengan saya, kami berkecimpung dan berjuang dalam kerjaya politik sejak era pemerintahan USNO sehingga UMNO melebarkan sayap ke Sabah, kami berjuang dalam (parti itu) bersama,” katanya.


Jangan perkecil kemampuan PJ City FC

MELAKA United (MU) tidak seharusnya memandang rendah keupayaan PJ City FC meski pun lawannya itu kini menduduki tangga tiga tercorot Liga Super 2020.

Tegas Pengurus Pasukan Muhammad Akram Abdullah, skuad Hang Tuah perlu berhati-hati dengan ancaman skuad kendalian K. Devan itu, memandangkan mereka kerap mengejutkan pasukan-pasukan berstatus besar sebelum ini.

Justeru, beliau mahu pemain memberikan tumpuan sepenuhnya sepanjang 90 minit perlawanan, bagi memastikan Melaka United tidak keciciran mata dalam aksi di laman sendiri, Ahad ini.

“PJ City FC kita tak boleh pandang rendah mereka sebagai pasukan yang lemah. Ini kerana rekod mereka sebelum ini menunjukkan mereka selalu mengalahkan pasukan-pasukan kuat.

“Sebab itulah bagi saya tidak kira pasukan itu di tangga tercorot atau teratas, kita perlu jadikan setiap perlawanan itu sebagai perlawanan penting untuk kita.

“Kita tidak boleh memandang enteng terhadap mana-mana pasukan sekali pun dalam baki hanya beberapa perlawanan lagi,” katanya ketika dihubungi Melaka Hari Ini sebentar tadi.

Mengulas mengenai pencapaian semasa pasukan yang mencatat dua kemenangan dan satu seri selepas liga bersambung semula awal bulan ini, Muhammad Akram menzahirkan rasa gembira di atas pencapaian berkenaan.

Bagaimanapun, katanya itu bukan tiket untuk semua berasa selesa kerana misi utama pasukan adalah untuk berada di kedudukan yang lebih baik sebelum Liga Super melabuhkan tirainya, bulan depan.


11 individu ditahan, 141.4 kg dadah bernilai RM8.07 juta dirampas

KUALA LUMPUR, 14 Julai – Satu sindiket pemprosesan dan pengedaran dadah tumpas apabila polis menahan 11 individu dan merampas 141.4 kilogram (kg) pelbagai jenis dadah yang dianggarkan bernilai RM8.07 juta di sekitar Lembah Klang, pada Jumaat lepas.

Setiausaha Polis Diraja Malaysia (PDRM) Datuk Noorsiah Mohd Saaduddin berkata kesemua mereka berusia 22 hingga 38 tahun yang ditahan dalam lima serbuan itu terdiri daripada sembilan lelaki tempatan serta seorang lelaki dan wanita warga asing.

Beliau berkata dadah yang dirampas melibatkan 106.3kg ketamin, 18.6kg pil eramin 5 dan 16.5kg pil ekstasi dan dipercayai boleh digunakan oleh seramai 502,257 penagih dadah.

“Sindiket ini mula aktif sejak Februari lepas. Modus operandi mereka adalah menjadikan premis kediaman sebagai tempat memproses dan stor simpanan dadah, sebelum diedarkan untuk pasaran tempatan terutama di sekitar Lembah Klang.

“Kes disiasat di bawah Seksyen 39B Akta Dadah Berbahaya (ADB) 1952 dan suspek direman tujuh hari bermula 9 Julai. Dua daripada mereka mempunyai rekod lampau melibatkan kes dadah dan jenayah yang disiasat di bawah Seksyen 15(1)(a) ADB 1952 dan Seksyen 148 Kanun Keseksaan,” katanya dalam kenyataan hari ini.

Beliau berkata tindakan juga diambil di bawah ADB (pelucuthakan harta) 1988 dengan menyita pelbagai aset sindiket yang dianggarkan bernilai RM582,331 yang terdiri daripada lapan kenderaan bernilai RM522,800, wang tunai berjumlah RM20,330 dan barang kemas bernilai RM39,201.

“Nilai keseluruhan rampasan dadah dan sitaan harta berjumlah RM8.65 juta. Dengan operasi ini, PDRM telah menumpaskan satu sindiket memproses serta mengedar dadah untuk pasaran tempatan dan akan meneruskan siasatan untuk mengesan saki baki ahli sindiket,” katanya.

Beliau berkata PDRM khususnya Jabatan Siasatan Jenayah Narkotik (JSJN) terus berusaha membanteras aktiviti penyalahgunaan dan pengedaran dadah dan berharap masyarakat terus menyalurkan maklumat berkaitan kegiatan pengedaran dadah yang berlaku melalui Hotline JSJN di talian 012-2087222.


Program gotong-royong masjid ‘ladang pahala’

LENDU 17 Mac – Program Gotong-Royong Outreach Kemasyarakatan Jabatan Penjara Melaka bersama Jemaah Masjid Umar Al-Khattab di Kampung Lendu secara tidak langsung menangkis stigma negatif masyarakat terhadap bekas penghuni penjara.

Pengerusi Masjid Saidina Umar Al-Khattab, Dr. Mohd Saladin Abd Rasol berkata, pihaknya berbesar hati apabila menerima pelawaan daripada Jabatan Penjara Melaka untuk melaksanakan program berkenaan.

Dr. Mohd Saladin berkata, ketika dimaklumkan perkara itu dia dan Ahli Jawatankuasa (AJK) masjid menyambutnya dengan baik kerana niat mereka adalah untuk memberi peluang kepada golongan berkenaan kembali menjadi sebahagian daripada masyarakat.

Beliau berkata demikian ketika ditemui Pada Program Gotong-Royong Outreach Kemasyarakatan Jabatan Penjara Melaka bersama Jemaah Masjid Umar Al-Khattab di Kampung Lendu, di sini, semalam.


‘Aku sudah sah Islam’ – Pesakit COVID

SANDAKAN 20 Sept. – Seorang pesakit COVID-19 yang memeluk Islam di katil hospital tempatnya menerima rawatan, melahirkan kegembiraan dengan agama baharunya itu.

“Aku sudah sah Islam,” kata Laimi @ Nur Laila Tinggi, 66, yang berketurunan Dusun dan dilahirkan dalam agama Kristian dari Beluran.

Sebuah video berdurasi dua minit yang memaparkan Nur Laila mengucap dua kalimah syahadah ketika terbaring di atas katil dan bernafas menggunakan alat bantuan pernafasan, di hadapan tiga jururawat di Hospital Duchess of Kent (HDOK) di sini, tular sehingga mengundang tanggapan netizen bahawa dia memeluk Islam tanpa pengetahuan ahli keluarganya.

“Kami (keluarga) membuat panggilan video minggu lepas dan pada masa itu ibu menyatakan niatnya (untuk memeluk Islam) yang menyentuh hati kami,” katanya kepada Bernama ketika dihubungi di sini hari ini.

“Ibu pernah menyatakan hasratnya untuk memeluk agama Islam kerana empat daripada lima anaknya serta beberapa adik-beradiknya juga telah memeluk Islam,” katanya.

Firdaus berkata, beliau telah menghubungi seorang pegawai di hospital itu memohon sekiranya ibunya boleh dibimbing untuk mengucap dua kalimah syahadah di atas katil hospital dan kira-kira 4 petang 9 September lalu ibunya sah bergelar saudara baharu.

Beliau berkata, Nur Laila yang menghidap penyakit buah pinggang dan telah melengkapkan vaksinasi COVID-19, dimasukkan ke hospital pada 4 September dan memerlukan alat bantuan pernafasan.

Beliau juga mengucapkan terima kasih kepada pihak hospital dan kakitangan kesihatan atas dedikasi mereka dalam merawat pesakit COVID-19 termasuk sepanjang rawatan ibunya di HDOK itu.

“Mereka (hospital dan kakitangan kesihatan) wajar diiktiraf sepanjang masa. Perkhidmatan mereka melangkaui tugas yang bukan hanya perubatan tetapi juga kemanusiaan,” katanya.


MAHA 2022 secara hibrid pada Ogos

SERDANG, 9 Jun – Pameran Pertanian, Hortikultur dan Pelancongan Agro Malaysia (MAHA) 2022 akan diadakan secara hibrid pada 4 hingga 14 Ogos di Taman Ekspo Pertanian Malaysia (MAEPS) dengan bertemakan ‘Sekuriti Makanan Untuk Masa Depan’.

Menteri Pertanian dan Industri Makanan Datuk Seri Dr Ronald Kiandee berkata sektor agromakanan berdepan pelbagai risiko di peringkat domestik dan global termasuk cabaran produktiviti dan inovasi pertanian, kos input pertanian, perubahan iklim dan tahap adaptasi teknologi.

“Cabaran ini perlu ditangani bersama supaya sistem makanan negara bersiap sedia menangani krisis semasa atau yang mungkin berlaku pada masa akan datang,” katanya ketika berucap pada majlis prapelancaran MAHA 2022 di sini hari ini.

Selari dengan hasrat kementerian untuk menjadikan sektor agromakanan sebagai penyumbang utama ekonomi negara, beliau berkata MAHA 2022 boleh menjadi platform untuk mencapainya melalui aktiviti pemadanan perniagaan, pameran teknologi dan inovasi terbaharu dan galakan kepada penglibatan generasi muda dalam bidang tani.

Ronald berkata MAHA 2022 dijangka menjana lebih RM250 juta potensi nilai jualan dengan 100,000 pengunjung sehari atau 1.1 juta pengunjung secara fizikal sepanjang 11 hari program diadakan.

MAHA 2022 antara lain menyasarkan penyertaan syarikat swasta, agensi kerajaan, institusi kewangan, usahawan tani dan golongan belia serta turut mengetengahkan pameran maya untuk sesi perbincangan, padanan perniagaan dan webinar secara langsung seolah-olah mengunjungi pameran secara fizikal.

MAHA 2022 menyediakan 1,500 ruang pameran dan jualan antaranya jualan produk industri makanan dan asas tani seperti anak pokok, bunga, makanan laut dan sayuran segar.


PBKD lulus pendaftaran bersyarat bagi vaksin COVID-19

PUTRAJAYA 2 Mac. – Mesyuarat Pihak Berkuasa Kawalan Dadah (PBKD) kali ke-354 yang bersidang hari ini bersetuju meluluskan pendaftaran secara bersyarat untuk kegunaan semasa bencana bagi produk vaksin COVID-19.

Ketua Pengarah Kesihatan Tan Sri Dr Noor Hisham Abdullah berkata, ia merangkumi “COVID-19 Vaccine AstraZeneca Solution for Injection; CoronaVac Suspension for Injection – Sinovac dan COMIRNATY Concentrate for Dispersion for Injection”.

“Pendaftaran secara bersyarat ini memerlukan syarikat pemegang pendaftaran untuk mengemukakan analisis data-data tambahan dan terkini secara ‘rolling submission’ untuk dinilai oleh Bahagian Regulatori Farmasi Negara (NPRA),” katanya dalam sidang media perkembangan COVID-19 di sini hari ini.

Dr Noor Hisham berkata langkah itu bagi memastikan keberkesanan dan keselamatan vaksin sentiasa dikemas kini dan perbandingan manfaat-risiko vaksin itu kekal positif.

Sementara itu, beliau berkata pada masa ini NPRA masih menilai dua lagi produk vaksin COVID-19 iaitu Gam-COVID-Vac atau Sputnik V (keluaran Gamaleya dari Rusia) dan CoronaVac Suspension for Injection – Sinovac (pengilangan ‘fill and finish’ oleh Pharmaniaga LifeScience Sdn Bhd).

Menurut Dr Noor Hisham, Kementerian Kesihatan Malaysia (KKM) akan sentiasa mempertingkatkan tahap kesihatan awam dalam memerangi wabak COVID-19 melalui perolehan bekalan vaksin yang telah dinilai daripada aspek kualiti, keselamatan dan keberkesanan oleh NPRA dan diluluskan PBKD.


Berkayuh waktu malam saksi keindahan Bandaraya Melaka

AYER KEROH 23 Nov – Seramai 26 pelajar Diploma Seni Bina Politeknik Merlimau Melaka (PMM) menyertai kembara basikal sejauh 10 kilometer di sekitar Bandaraya Melaka bersejarah, baru-baru ini.

Pensyarah Kejuruteraan Awam PMM, Mohd Shafrizal Md Hassan berkata kayuhan diadakan pada jam 8.30 malam itu bagi merasai keindahan bandaraya warisan dunia selain memberi kelainan terhadap silibus sukan PMM.

“Kami memulakan kayuhan sekitar jam 8.30 malam bermula di bangunan Pastel dengan menggunakan laluan utama jalan raya menuju ke Dataran Pahlawan.

“Kemudian setelah selesai tiga kilometer kayuhan, kumpulan berbasikal ini melalui pula jalan dalam bagi memberi sedikit cabaran menuju ke Bangunan Stadthuys dan A’Famosa,” katanya kepada MHI.

“Alhamdulillah, kesemua 26 peserta yang mengikuti cabaran berbasikal ini telah menamatkan kayuhan dengan jayanya sejauh 10 kilometer sekitar bandaraya Melaka yang berakhir di Mahkota Hotel,” katanya.

Sementara itu, Ketua Unit Sukan, Kokurikulum & Kebudayaan (USKK) PMM Amir Awang Muda berkata kayuhan itu antara aktiviti sukan dibawah kursus kokurikulum yang menjadi keperluan kepada pelajar untuk mereka yang memilih sukan tersebut.

“Saya harap ini ‘kickstart’ bagi program-program sukan di luar untuk dianjurkan kerana selama ini kita melakukan sukan secara ‘indoor’ sahaja,” katanya.


KKM bentang RUU Kawalan Produk Merokok Demi Kesihatan Awam 2023 Jun ini

KOTA LAKSAMANA 31 Mei – Kementerian Kesihatan Malaysia (KKM) akan memastikan Rang Undang-Undang (RUU) Kawalan Produk Merokok Demi Kesihatan Awam 2023 dibentangkan pada minggu pertama Persidangan Parlimen Jun ini.

Timbalan Menteri Kesihatan Lukanisman Awang Sauni berkata, pembentangan itu penting selepas dapatan hasil kajian dijalankan Institusi Kanser Negara (IKN) menunjukkan peningkatan ketara pengunaan ‘vape’ (rokok elektronik) daripada 9.8 peratus kepada 14.9 peratus bagi tempoh 2017 hingga 2022.

Katanya, RUU bakal dibentangkan nanti mendapat sokongan daripada semua ahli kabinet melalui sesi libat urus membabitkan semua ahli parlimen kerajaan dan pembangkang yang dijalankan sebelum ini.

“Buat masa ini memang ada kekangan yang mana tiada sebarang perundangan atau peraturan yang perlu diikuti pemain vape ini, kita tidak punyai kuasa untuk menguatkuasa dan mengambil tindakan ataupun hukuman penyalahgunaan vape,” katanya.

Beliau berkata demikian pada sidang media selepas merasmikan Majlis Sambutan Hari Tanpa Tembakau Sedunia 2023 Peringkat Kebangsaan di Dewan Hang Tuah, di sini, hari ini.

Hadir sama Exco Kesihatan, Sumber Manusia dan Perpaduan negeri, Ngwe Hee Sem; Pengarah Kesihatan Negeri, Datuk Dr. Rusdi Abd Rahman serta Pengerusi Majlis Kawalan Tembakau Malaysia merangkap Pengarah Urusan Persatuan Kanser Kebangsaan Malaysia, Dr. M. Murallitharan.


PRN Johor: Proses pengundian berjalan lancar – Polis

Ketua Polis Johor Datuk Kamarul Zaman Mamat berkata pihaknya juga tidak menerima laporan sama ada berhubung kekecohan atau pergaduhan terjadi di pusat mengundi.

“Proses mengundi di tempat mengundi berjalan dengan lancar, tiada juga  (laporan) kejadian pergaduhan atau kekecohan diterima,” katanya ketika dihubungi Bernama, di sini hari ini.

Beliau berkata secara keseluruhan seramai 11,000 pegawai dan anggota polis ditugaskan untuk mengawal keselamatan dan memantau kelancaran proses mengundi di pusat-pusat mengundi.

Beliau berkata aliran trafik di lebuh raya juga berjalan lancar tanpa berlaku kesesakan berikutan pegawai dan anggota trafik sentiasa mengawal lalu lintas.

“Aliran trafik di lebuh raya berjalan lancar, namun ada jalan di kawasan Tiram yang agak perlahan sedikit kerana awal pagi (orang keluar mengundi), tetapi selepas itu lancar,” katanya.

Sebanyak 1,021 pusat mengundi dibuka untuk proses pengundian hari ini dan setakat pukul 3 petang, Suruhanjaya Pilihan Raya memaklumkan sebanyak 46 peratus pengundi telah keluar mengundi.


Penggiat pelancongan setia dan sedia tunggu sempadan dibuka

AYER KEROH 1 Okt.- Penggiat industri pelancongan tetap bersedia menunggu sehingga sempadan negeri dibuka meskipun Melaka telah beralih ke Fasa 3 Pelan Pemulihan Negara (PPN) yang bermula hari ini.

Tinjauan Melaka Hari Ini (MHI) terhadap mereka yang bekerja dalam sektor perhotelan, rata-rata positif terhadap tindakan kerajaan negeri untuk belum membenarkan pelancong luar masuk ke negeri ini.

Menurut Eksekutif Perhubungan Awam, Nabila Mahat, inisiatif yang diambil oleh kerajaan negeri dilihat untuk kemaslahatan sejagat apabila pembukaan sempadan negeri ditunda pembukaannya sehingga kadar vaksinasi dewasa di seluruh negara mencapai 90 peratus.

“Sudah pasti pembukaan sempadan amat dinanti kerana ia membantu sektor perhotelan di negeri ini, jadi kami mengambil kira masa yang ada ini untuk menarik pelancong dalam negeri dengan menawarkan pelbagai pakej istimewa menerusi pakej ‘Melakan visit Melaka’.

“Seperti saranan kerajaan, pintu sempadan akan dibuka apabila telah mencapai tahap vaksin dewasa sehingga lebih 90 peratus, jadi kami faham dan akur dengan tindakan yang diambil.

“Selain itu, kami akan gunakan masa yang ada ini untuk bersiap sedia lebih lagi untuk menerima pelancong luar apabila sempadan negeri dibuka kelak dan kini lebih fokus kepada menarik pelancong dalam negeri sahaja dahulu,” katanya.

Nada sama disuarakan juga oleh Penolong Pengurus Pemasaran, Nor Azimah Sulaiman, katanya kerajaan mengambil langkah yang tepat untuk tidak terburu-buru dalam membuka sempadan negeri bagi menarik pelancong luar dalam Fasa 3 PPN.

Jelasnya, kerajaan memberi peluang kepada orang Melaka sendiri yang telah lama duduk di rumah untuk melancong dalam negeri sebelum negeri itu kembali ‘busy’ dengan pelancong luar.

“Bagi saya, langkah kerajaan pun ada sebabnya, kerajaan negeri Melaka nak teliti dulu SOP sebelum buka untuk orang luar datang ke Melaka.

“Dalam masa yang sama, beri peluang kepada orang Melaka sendiri yang dah berbulan duduk di rumah mengikut saranan kerajaan untuk melancong di dalam negeri.

“Jadi ini adalah masa yang terbaik untuk kita rakyat Melaka menikmati keindahan negeri Melaka, berkunjung ke tempat-tempat menarik di Melaka, bersantai bersama keluarga di hotel-hotel dengan harga yang sangat menarik,” jelasnya.

Terdahulu, Ketua Menteri mengumumkan Melaka kekal tidak membenarkan kedatangan pelancong luar buat masa ini biarpun telah beralih kepada Fasa 3 PPN dan sektor pelancongan hanya untuk rakyat di Melaka sahaja melalui kempen ‘Melakan Visit Melaka’.


PKP di Kuala Lumpur, beberapa kawasan di Terengganu, Johor dan Perak mulai Jumaat

KUALA LUMPUR, 5 Mei. – Wilayah Persekutuan Kuala Lumpur serta beberapa daerah dan mukim di Terengganu, Johor dan Perak diletakkan di bawah Perintah Kawalan Pergerakan (PKP) bermula 7 hingga 20 Mei, kata Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri berkata PKP di Kuala Lumpur dikuatkuasakan selepas Kementerian Kesihatan (KKM) mengesahkan 17 kluster baharu direkodkan sejak 1 hingga 27 April lalu dengan jumlah kes harian yang semakin meningkat.

“Setelah meneliti pembentangan serta cadangan daripada KKM, kerajaan bersetuju untuk melaksanakan PKP di seluruh Kuala Lumpur hingga 20 Mei dengan SOP sepertimana yang diumumkan sebelum ini,” katanya dalam kenyataan mengenai PKP, PKP Bersyarat (PKPB) dan PKP Pemulihan (PKPP) hari ini.

Ismail Sabri berkata selain itu, 14 mukim dalam daerah Besut (kecuali Mukim Hulu Besut) turut dikenakan PKP berkuat kuasa pada tempoh yang sama selepas KKM merekodkan 406 kes positif hasil 5,617 ujian saringan yang dijalankan ke atas penduduk di lokaliti itu sejak 1 April hingga 3 Mei.

Mukim yang terlibat ialah Kampung Raja, Lubuk Kawah, Pelagat, Tenang, Keluang, Bukit Kenak, Kubang Bemban, Jabi, Kerandang, Pengkalan Nangka, Pasir Akar, Tembila, Bukit Puteri dan Kuala Besut.

Beliau berkata KKM memaklumkan peningkatan kes di daerah itu berpunca daripada pergerakan keluar masuk pelajar dan pekerja dari negeri jiran dengan kadar kebolehjangkitan dalam komuniti 95 peratus, malah Besut juga merekodkan 15 kluster bagi tempoh yang sama dengan ada antaranya menular ke lokaliti lain.

Sementara itu, di Johor kawasan yang dikenakan PKP ialah Johor Bahru, Kulai dan Kota Tinggi berikutan jumlah kes aktif yang direkodkan di lokaliti itu adalah tinggi dengan kebanyakan kes adalah sporadik dalam komuniti.

Selain itu, ketiga-tiga daerah berkenaan juga berstatus zon merah dengan jumlah kes yang tinggi melebihi 150 kes manakala kapasiti hospital dan unit rawatan rapi (ICU) melebihi 70 peratus, katanya.

Ismail Sabri berkata di Perak pula, kawasan yang dikenakan PKP adalah Mukim Taiping, daerah Larut Matang dan Selama selepas berlaku peningkatan mendadak kes bagi kawasan berkenaan.

“KKM juga melaporkan terdapat peningkatan kes bagi tiga kluster aktif di Mukim Taiping iaitu Kluster Jalan Kolam Dua di Kampung Expo, Kluster Jalan Pokok Assam di Kampung Pokok Assam dan Kluster Jalan Sepat di Kamunting,” katanya.

Ismail Sabri berkata pelaksanaan PKP di kesemua kawasan itu adalah bagi memastikan pergerakan penduduk dapat dikawal selain memudahkan KKM untuk melaksanakan ujian saringan secara besar-besaran bagi menyekat penularan jangkitan keluar daripada lokaliti terlibat.

Dalam pada itu, berdasarkan situasi semasa COVID-19 ketika ini, kerajaan juga bersetuju untuk tidak membenarkan sebarang penganjuran majlis rasmi dan tidak rasmi kerajaan, swasta serta majlis sosial di semua kawasan yang dilaksanakan PKP.

Majlis sosial itu seperti kenduri-kendara, majlis perkahwinan dan pertunangan, resepsi, majlis akikah, doa selamat, tahlil, sambutan hari ulang tahun, pertemuan semula (reunion), retreat dan lain-lain majlis sosial.

Sementara itu, Ismail Sabri memaklumkan Kampung Lubok Katak, Tapah, Batang Padang di Perak; Kampung Permatang Tulang Mukim Sebatu, Jasin di Melaka dan Sekolah Menengah Ugama (SMU) Pantai Manis, Papar, Sabah dikenakan Perintah Kawalan Pergerakan Diperketatkan (PKPD) juga bermula pada Jumaat ini hingga 20 Mei.


MDA diarah menilai aduan penggunaan kit ujian kendiri COVID-19

PUTRAJAYA, 17 Feb – Pihak Berkuasa Peranti Perubatan (MDA) diarah memanggil semua pembekal kit ujian kendiri COVID-19 dalam negara, bagi menilai aduan yang diterima daripada pengguna, kata Menteri Kesihatan Khairy Jamaluddin.

“Saya juga meminta agensi (MDA) agar memohon pembekal mendapatkan maklumat jaminan kualiti daripada kilang prinsipal mereka,” katanya pada sidang media perkembangan COVID-19, di sini hari ini.

Katanya, penilaian juga akan dibuat ke atas kit ujian yang diragui di pasaran, untuk menentukan bahawa tiada kemerosotan dari segi kualiti dari waktu ia diluluskan sehingga sekarang.

Berdasarkan data Kementerian Kesihatan (KKM) sehingga 27 Okt 2021, terdapat 49 kit ujian kendiri COVID-19 yang telah diberi kelulusan bersyarat oleh MDA (Rujukan:https://covid-19.moh.gov.my/semasa-kkm/2021/10/senarai-kit-ujian-covid-19-kendiri-yg-diluluskan-27102021).

Sementara itu, ditanya mengenai prosedur operasi standard (SOP) bagi Pilihan Raya Negeri (PRN) Johor, Khairy berkata Suruhanjaya Pilihan Raya (SPR) akan mengumumkan perkara itu.

“KKM dah buat syor dan cadangan, kita dah setuju dengan semua yang dibentang. Saya percaya dan yakin SOP ini sekiranya dipatuhi adalah mencukupi, untuk kita mencegah peningkatan (kes) yang terlalu mendadak,” katanya.

SPR menetapkan 12 Mac sebagai tarikh pengundian bagi PRN Johor manakala penamaan calon pada 26 Feb dan pengundian awal pada 8 Mac.

Dalam perkembangan lain, Pengarah Bahagian Regulatori Farmasi Negara (NPRA) Dr Roshayati Mohamad Sani, berkata siasatan terperinci Jawatankuasa Farmakovigilans terhadap 22 daripada 42 kes kematian yang dikaitkan dengan dos penggalak, adalah tidak berkaitan dengan vaksin COVID-19.

Dr Roshayati merujuk kepada laporan berita yang diterbitkan semalam berdasarkan kenyataan NRPA, yang menunjukkan 42 kematian dilaporkan dikaitkan dengan dos penggalak, sekali gus menimbulkan kebimbangan orang ramai untuk menerima dos itu.

Beliau menjelaskan setiap kematian berkaitan AEFI akan disiasat secara terperinci oleh pasukan penyiasat, terdiri daripada pakar yang berada di fasiliti yang melaporkan kematian itu.

“Hasil siasatan berkenaan termasuk maklumat klinikal akan dinilai dengan teliti oleh Jawatankuasa Farmakovigilans, yang dianggotai pakar daripada pelbagai bidang yang seterusnya akan menentukan sama ada terdapat sebab-akibat secara langsung dengan kematian dan vaksin yang diterima,” katanya.- BERNAMA


Fakta ketibaan Vaksin COVID-19 Pfizer-BioNtech di KLIA, esok

AYER KEROH 20 Feb. – Kumpulan pertama vaksin COVID-19 Pfizer-BioNTech dijadualkan tiba di Lapangan Terbang Antarabangsa Kuala Lumpur (KLIA) melalui penerbangan MH604  jam 10 pagi esok yang dikendalikan oleh MABkargo Sdn. Bhd. (MASKargo).

Jawatankuasa Jaminan Akses Vaksin (JKAV) dalam satu kenyataannya petang ini berkata, perjalanan vaksin ini dari kilang Pfizer di Belgium telah diuruskan oleh Pfizer dan DHL melalui perjanjian di peringkat global.

“Vaksin ini berlepas dari Puurs, Belgium dan transit di Leipzig Halle Airport, sebelum meneruskan perjalanan ke Singapura untuk pengedaran ke negara-negara Asia Pasifik lain, termasuk Malaysia.

Tambahnya, setibanya di Malaysia, pengedaran vaksin dikendalikan oleh DHL Express, yang juga merupakan ejen yang telah dilantik untuk pengedaran vaksin Pfizer BioNTech di peringkat global.

Kenamaan yang akan hadir untuk menyambut vaksin di KLIA termasuklah Menteri Kesihatan Datuk Seri Dr Adham Baba, Menteri Sains, Teknologi dan Inovasi Khairy Jamaluddin dan Menteri Pengangkutan Datuk Seri Ir. Dr. Wee Ka Siong dan Ketua Pengarah Kesihatan Malaysia Tan Sri Dr. Noor Hisham Abdullah.

“Vaksin Pfizer-BioNTech adalah vaksin pertama yang telah memperolehi kelulusan bersyarat daripada Pihak Berkuasa Kawalan Dadah (PBKD) dan NPRA pada 8 Januari 2021 lalu.

“Sehingga Februari 2021, Malaysia telah mendapat akses bekalan vaksin COVID-19 sebanyak 66.7 juta dos melalui Fasiliti COVAX dan pembelian awal daripada 5 pengeluar vaksin COVID-19,” jelas kenyataan itu.

Tambahnya lagi, Kementerian Kesihatan Malaysia (KKM) mewakili kerajaan telah memeterai perjanjian dengan Pfizer (Malaysia) Sdn Bhd pada 11 Januari yang lalu untuk pembelian vaksin ini, setelah memulakan perbincangan pada penghujung tahun 2020.

“Program ini akan bermula dengan suntikan sulung yang akan diterima oleh Perdana Menteri Tan Sri Muhyiddin Yassin bersama petugas barisan hadapan,” katanya.

Terdapat tiga peringkat Program Imunisasi iaitu Fasa 1 (Februari – April 2021) melibatkan petugas barisan hadapan; Fasa 2 (April – Ogos 2021) untuk warga emas berumur 60 tahun ke atas dan golongan berisiko tinggi dan Fasa 3 (Mei 2021 – Februari 2022) membabitkan penduduk di Malaysia berumur 18 tahun ke atas.


‘Kami mahu identiti asal Bukit Melaka’ – orang ramai

BANDAR HILIR 5 Mac – “Apa guna mengenang tinggalan sejarah penjajah, lebih baik agungkan sejarah kita sendiri,” kata Fahmi Affendy Zulhemi, 27 tahun.

Menurutnya, jika nama Bukit St Paul terus dikekalkan di situ ia akan terus menampilkan kegemilangan penjajahan Portugis dan Belanda ke atas Melaka satu ketika dahulu.

“Lagi pun, tidak keterlaluan rasanya kalau hanya menukar kepada asal nama Bukit Melaka, bukannya dimusnahkan bangunan gereja St Paul ini,” katanya.

Beliau menyambut baik usaha kerajaan negeri dan Perbadanan Muzium Melaka (Perzim) menukar kepada asal nama Bukit Melaka di situ demi mengembalikan identiti sejarah Kesultanan Melayu Melaka.

“Sebagai rakyat yang cinta dan taat pada negara, saya setuju dan menyokong usaha ini, siapa lagi yang berhak mempertahan kedaulatan negara kalau bukan kita warga Malaysia sendiri,” ujarnya.

Selain itu kata Ambrose Anak Ally, 20, banyak elemen sejarah lain yang boleh dikenang dan dijadikan pengajaran daripada membiarkan tinggalan penjajah terus kekal diagungkan di tanah air sendiri.

“Di laman sosial sudah banyak perkara ini dibahaskan dan para pengkaji sejarah juga sudah mengemukakan banyak bukti bahawa tempat asal St Paul Hill ini adalah istana Kesultanan Melayu Melaka.

“Portugis dan Belanda telah musnahkan bukti sejarah ini dan mahu kita melupakan terus sejarah tersebut dengan mengantikan sejarah penjajahan mereka,” ujarnya.

Manakala Valetino Pora, 19, berkata, dia yakin seluruh rakyat negara ini menyambut baik dan menyokong usaha mengembalikan nama asal Bukit Melaka di situ.


Harga runcit RON97 naik 37 sen kepada RM4.31 seliter

KUALA LUMPUR, 11 Mei – Harga runcit petrol RON97 naik sebanyak 37 sen seliter daripada RM3.94 kepada RM4.31 manakala harga petrol RON95 dan diesel kekal bagi tempoh seminggu bermula esok hingga 18 Mei.

Kementerian Kewangan (MOF) dalam kenyataan hari ini memaklumkan harga baharu itu adalah berdasarkan harga runcit mingguan produk petroleum mengikut formula Mekanisme Harga Automatik (APM).

Menurut MOF, kerajaan akan mengekalkan harga runcit petrol RON95 pada paras siling RM2.05 seliter dan diesel RM2.15 seliter meskipun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan akan terus memantau trend harga minyak mentah global dan mengambil langkah bersesuaian bagi memastikan kebajikan serta kesejahteraan rakyat terus terpelihara,” katanya.


Saifuddin positif COVID-19

Menurut kenyataan Pejabat Menteri Komunikasi dan Multimedia hari ini, Saifuddin akan menjalani tempoh kuarantin mengikut saranan dan pemantauan rapi oleh pihak Kementerian Kesihatan.

“Sepanjang tempoh rawatan dan kuarantin, YB Datuk Saifuddin akan terus memantau dan memastikan segala urusan kementerian berjalan dengan lancar,” demikian menurut kenyataan itu.

Menurut kenyataan itu, Saifuddin mengucapkan terima kasih kepada semua pihak yang telah mendoakan kesembuhan beliau selain turut memohon maaf  atas kesulitan yang timbul akibat daripada situasi tersebut.


Pancaran Siswa tingkat motivasi pelajar

AYER KEROH 22 Mac – Kolej Antarabangsa Yayasan Melaka (ICYM) menganjurkan Program Pancaran Siswa 23 khusus untuk pelajar tajaan Jabatan Perkhidmatan Awam (JPA).

Program yang diadakan pada 8 dan 9 Mac lalu bertempat di International Agrotourism Sungai Rambai (Kem Modal Insan) itu disertai seramai 144 pelajar tajaan JPA yang terpilih.

Pengarah program Muhammad Taufik Abd Latif berkata, program itu bertujuan membentuk pelajar berintelektual dan berfikiran matang ke arah menjadi insan luar biasa serta serba boleh.

“Matlamat program ini bagi mengembangkan potensi diri pelajar dan mampu menggunakannya secara maksimum. Ia juga untuk mendidik dan membimbing pelajar agar dapat berfikir, bertindak sebagai mahasiswa yang cemerlang selain beradab bersesuaian dengan slogan program ini ‘rela dipimpin untuk memimpin dan rela dibimbing untuk membimbing’.

“Sepanjang program ini diadakan pelbagai aktiviti diadakan bagi melatih pelajar bekerja dalam kumpulan, membentuk disiplin diri dan melahirkan mahasiswa berketerampilan unggul.

“Program ini juga memberi peluang kepada pelajar berbicang dengan pensyarah masing-masing di samping mengeratkan hubungan silaturahim. Impaknya aktiviti sebegini mampu memberi kesedaran dan meningkatkan jati diri pelajar untuk menjadi mahasiswa yang hebat,” katanya.

Dalam ucapannya, Jasmy Fardzy berharap pelajar dapat memperbaiki diri dan mengambil pengalaman yang diperoleh daripada program itu supaya lebih bersedia dan cekal menempuh alam pekerjaan nanti.

Sementara itu, salah seorang peserta program Nur Amirah berkata, program itu banyak mengajarnya menjadi seorang penuntut yang lebih berani dan berkeyakinan.

Selain itu, dia turut tertarik dengan aktiviti khidmat masyarakat yang diadakan kerana menyifatkan aktiviti itu sebagai penyuntik motivasi dan mampu membawa perubahan positif dalam kalangan anak muda.